Kerana Bangsa Arab Bersatu, Telah Dikalahkan Rom Dan Parsi

Sebelum kedatangan Islam, Timur Tengah didominasi oleh dua kuasa besar iaitu Rom dan Parsi.

Rom merujuk kepada Empayar Rom Timur atau Byzantine yang merupakan pecahan dari Empayar Rom pada tahun 395. Parsi ketika itu pula diperintah oleh Dinasti Sassanid. Rom penganut Kristian, Parsi penganut Majusi.

Dua empayar ini bersempadanan dan sentiasa berperang. Mereka juga memiliki proksi untuk memperluaskan kuasa dan pengaruh masing-masing. Proksi mereka di dunia Arab ialah Banu Lakhm atau Lakhmid (berpusat di Iraq) dan Banu Ghassan atau Ghassanid (berpusat di Syria dan Jordan). Banu Lakhm pro-Parsi. Banu Ghassan pro-Rom.

Banu Lakhm dan Banu Ghassan merupakan Arab Yamani (atau Qahtani) yang beragama Kristian. Mereka tidak berdaulat, sekadar boneka bagi Rom dan Parsi. Malah Banu Lakhm akhirnya ditelan oleh Parsi.

Rom dan Parsi mengguna proksi-proksi Arab ini sebagai “buffer” kepada Arab Adnani (Bani Ismail) yang menduduki padang pasir. Arab padang pasir yang hidup bersuku, berpecah belah dan mundur ini sebenarnya tidak memberi ancaman nyata kepada Rom atau Parsi.

Dari tahun 602 hingga tahun 628, Rom dan Parsi berperang lagi. Pada awalnya, Rom mengalami kekalahan. Parsi menawan Jerusalem pada tahun 614 dan Mesir pada tahun 619. Namun tidak lama kemudian Rom bangkit semula dan mencapai kemenangan di bawah pimpinan Maharaja Heracles. Peristiwa itu ada disebut oleh Al-Quran dalam Surah Ar-Rum, ayat 2-4:

“Ghulibatir Ruum. Fii adnal ardi wa hum mim ba’di gholabihim sayaghlibuun. Fii bid’i siniin”. (“Telah dikalahkan Rom. Di negeri yang dekat dan mereka sesudah kalah itu akan menang lagi nanti. Dalam beberapa tahun.”)

Rasulullah pernah mengutus surat kepada Heracles untuk mengajaknya masuk Islam, namun sayangnya Heracles tidak menerima hidayah. Kalau tidak, sejarah dunia akan berubah.

Yang pasti, perang antara Rom dan Parsi yang memakan masa hampir 30 tahun telah melemahkan kedua-dua kuasa besar tersebut. Maka berlakulah peralihan imbangan kuasa (“shifting balance of power”) antara Rom, Parsi dan Arab.

Orang Arab menewaskan Rom dan Parsi dalam Pertempuran Yarmuk dan Pertempuran Qadisiyyah pada tahun 636. Parsi dihapuskan oleh Arab pada tahun 651. Rom masih bertahan untuk 800 tahun lagi sehingga ibu kotanya Constantinople ditawan oleh tentera Turki Uthmaniyyah pada 1453.

Orang Arab mampu menewaskan dua kuasa besar ketika itu dengan adanya perpaduan. Dengan menjadi ummatan wahidah (umat yang satu), Arab muncul sebagai “Third Force” yang mencabar monopoli kuasa Rom dan Parsi.

Maka tidak hairan, kuasa Khilafah Arab mula merosot setelah mereka kembali berpecah. 200 tahun selepas kewafatan Rasulullah, orang Arab tidak lagi signifikan dalam geopolitik serantau. Peranan mereka diambil alih oleh bangsa Parsi, bangsa Mamluk dan bangsa Turki.

Amerika dan Rusia umpama Rom dan Parsi hari ini. Negara-negara Arab tidak lagi signifikan dalam tata politik dan ekonomi dunia hari ini. Mereka bukan lagi Third Force seperti Khilafah Rasyidin, mereka hanya Lakhm dan Ghassan yang menjadi proksi kepada kuasa-kuasa besar.

Cuma yang bezanya, zaman berperang atas kuda pancung-memancung sudah berlalu. Kita sekarang hidup di zaman peperangan teknologi dan ekonomi.

Jumlah orang Arab ada dalam 400 juta, namun GDP yang mereka hasilkan adalah kurang daripada US$ 3 trillion. Sedangkan Jepun dapat menghasilkan GDP sebanyak 5 trillion dengan 130 juta penduduk. Kalau Israel diberi populasi seramai Arab, mereka akan menghasilkan GDP 14 trillion, setanding dengan Amerika.

Saudi, UAE, Qatar, Mesir adalah negara-negara Arab yang paling kaya. Tapi lihat apa yang mereka buat sekarang.

Ibarat buih di lautan. Ramai, tetapi hanyut dibawa arus. Mereka gagal mencipta semula tsunami yang menterbalikkan tatadunia Rom dan Parsi.

Sesungguhnya ada ibrah dalam kebangkitan dan kejatuhan tamadun dunia.


GameStop: Reddit Melawan Kapitalis Wall Street

Jamaica Avenue ialah sebuah laluan komersial yang menghubungkan Fulton Street dan NY 25 (Jericho Turnpike). Di sini sebuah peruncit permainan video GameStop membuka sebuah cawangan di antara dua kedai pakaian lelaki iaitu Portabella dan XIOS.

Tidak jauh dari situ ialah Margherita Pizza yang sangat popular dengan kaedah pemasaran “take out”. Pada waktu malam, kedai GameStop akan tutup dengan pintu besinya disembur grafiti.

Kedai ini sangat sesuai dijadikan contoh keadaan GameStop seluruh negara: semakin melingkup, oleh kerana kuasa Internet seperti Steam misalnya (Calvin, 2017).

Bagi tahun 2016 sahaja, GameStop melaporkan jualan yang menurun sebanyak 16.4 peratus (Kezar, 2017). Ramai orang sudah tidak perlu cakera padat untuk permainan video. Itulah gelombang digitalisasi yang membµnµh pasaran fizikal.

Untuk empat tahun seterusnya, GameStop hanya menahan pilu kerana perniagaan yang semakin menguncup. 150 kedai telah tutup (Armental, 2017). Ada kebarangkalian syarikat ini akan dijual juga.

Kemudian Paul Raines terpaksa melepaskan jawatannya sebagai CEO GameStop disebabkan tµm-or otak. Raines meninggal dunia pada 4 Mac 2018, tidak mampu mengembalikan GameSpot ke zaman kegemilangan semula.

GameStop melaksanakan pelan pemulihan yang digelar Reboot. GameStop Reboot ialah kerjasama dengan sebuah syarikat rekaan R/GA, yang memberikan pengguna kesempatan untuk menguji sesuatu permainan video.

Tetapi GameStop terpaksa membuang pekerja pada tahun 2019… sebelum COVID-19 melanda.

Kejutan Dalam Diam

COVID-19 dibendung dengan penutupan ekonomi di seluruh dunia yang menyebabkan pembuangan kerja dan pengurangan gaji. Secara teori, jualan GameStop tentu sekali menguncup lagi.

Banyak berita mesti melaporkan tentang kejatuhan GameStop, penutupan kedai dan juga operasi yang tamat. Walaupun sebahagiannya berlaku, GameStop masih menongkah masuk ke Januari 2021… iaitu bulan seluruh Wall Street tanpa henti berbicara tentangnya.

Bercakap pasal Wall Street, topik ini mesti tentang pasaran saham. Sepanjang tahun 2020, nilai saham GameStop berada dalam lingkungan AS$4.13 hingga AS$18.84 bagi setiap unit. Kadar ini naik turun secara semulajadi.

GameStop mengimbangi nilai sebegini selama 12 hari, sebelum melambung luar biasa. Bermula 13 Januari 2021, nilai setiap unit mencecah AS$31.40. Seminggu kemudian, GameStop menghampiri paras AS$40 seunit… tetapi pada 27 Januari 2021, nilai saham GameStop melonjak tinggi ke paras AS$347.51 seunit.

Sebuah saham hanya boleh melambung 10 kali ganda tinggi atas dua sebab sahaja: 1) faktor semulajadi atau 2) penjualan singkat (short selling).

Mana Satu Buat GameStop?

Lonjakan besar GameStop berlaku kerana Reddit, dimana sekumpulan pengguna berbincang tentang ramalan Citron Research. Menurut Citron, nilai saham GameStop akan menurun (Lyons, 2021).

Pengguna-pengguna Reddit kemudian meminjam saham untuk menjual… kemudian mereka membeli balik (buy back) kemudian untuk memulangkan saham tersebut. Untuk penjelasan yang lebih marhaen, begini ceritanya:

Bayangkan Call of Duty membuat keluaran baru – anggap saja nama “ABC”. Katakanlah mereka menyediakan sejuta unit dengan nilai AS$50 setiap satu. Jadi pengeluarnya (katakan Treyarch juga) menjangkakan  1,000,000 x 50 = AS$50 juta. Semua unit dimiliki Treyarch, dan ada seorang perantara (orang tengah) bernama Helmi.

Dalam dunia saham, Helmi ialah broker saham.

Helmi mencari pembeli untuk Treyarch tetapi menjual setiap unit dengan harga AS$51 (untung AS$1 untuk dirinya). Aiman, Amir dan Asyraf terdengar pasal Helmi. Lalu mereka pun membeli.

Masa itu orang lain juga sibuk membeli. Lama-lama, mereka bosan – tetapi semua tidak boleh menjual. Apabila orang kurang beli, harga Call of Duty ABC turun menjadi AS$30

Kemudian datang pula Azam yang membawa pemikiran cari untung. Azam kaya raya. Dia tahu nilai akan turun… tetapi dia enggan membeli Call of Duty ABC kerana tidak mahu membuang duit.

Jadi dia menghubungi kawan lamanya, Helmi. “Woi, kau kenal tak sapa-sapa yang dah beli game kau?”

“Ada,” kata Helmi. “Tiga unit. Satu AS$30.”

“Cun! Aku bayar kau AS$3 satu unit tapi aku nak pinjam jer. Tiga bulan boleh?”

Helmi tahu yang Aiman, Amir dan Asyraf tidak kisah. Jadi dia pun bagi saja.

Azam pula pandai. Dia jual ketiga-tiganya pada harga pasaran AS$30 satu unit. Buta-buta dia dapat AS$90, padahal tiga unitnya dimiliki orang lain.

Tiga bulan kemudian, harga Call of Duty ABC sudah turun. Sekarang AS$10 pula! Azam perlu kembalikan tiga unitnya kepada Helmi. Jadi dia membeli tiga unit di kedai untuk memulangkan. Pinjam AS$1 satu unit. Jual AS$30 satu unit. Beli AS$10 satu unit. Untung buta AS$19.

Dalam saham, perbuatan ini dipanggil short-selling. Dan bayangkan yang tiba-tiba pengguna Reddit menyedari akan perbuatan ini, telah bersatu untuk membeli saham-saham Gamestop tidak turun, sekaligus menaikkan harganya beratus kali ganda lebih tinggi daripada asal.

Jadi sekarang ni yang buat short-selling sedang mengalami kerugian berbilion ringgit apabila terpaksa membeli semula saham yang dijual pada awalnya pada harga yang sangat-sangat tinggi. Tiada untung yang dicari, tetapi rugi mencanak naik.

Berbalik Kepada GameStop

Dalam isu GameStop, Azam ialah Melvin Capital yang walau bagaimanapun menyusut 30 peratus daripada nilainya.

Tetapi lonjakan besar GameStop mendapat perhatian Joe Biden yang baru memulakan kariernya sebagai Presiden Amerika Syarikat (Sweney & Rushe, 2021).

Kerana perbuatan short selling boleh menyebabkan pasaran saham tidak lagi stabil. GameStop sebenarnya telah menjadi pertembungan antara kumpulan pelabur kecil dengan konsortium gergasi Wall Street (Helmore, 2021).

Masalahnya, kerana GameStop juga, dua blok politik Amerika Syarikat sedang bercak-aran. Disebabkan saham GameStop melonjak tinggi, platform dagangan Robinhood membuat tindakan untuk halang pembelian supaya short-selling dapat dihentikan (Thorbecke, 2021).

Halangan ini dikritik Alexandria Ocasio-Cortez yang lama mewarnai politik Amerika Syarikat bersama Ilhan Omar dan Rashida Tlaib.

Ocasio-Cortez berhujah bahawa pihak kewangan perlu membuat perbicaraan terlebih dahulu, kerana selama ini gergasi Wall Street membuat perkara sama (Jacobo, 2021). Kiranya, Wall Street buat boleh; orang bawahan buat jadi kecoh pula.

Menurut Senator Ohio daripada Parti Democratic iaitu Sherrod Brown, “pihak Wall Street hanya kisah pasal peraturan kewangan ketika diba-ntai saja.”

Siapa sangka bahawa peruncit permainan video yang empat tahun dalam kejatuhan boleh mencetuskan kekecohan sebegini.

RUJUKAN:

Armental, M. (2017, Mac 23). GameStop closing at least 150 stores amid sales decline. The Wall Street Journal.

Calvin, A. (2017, Januari 5). ERA: 2016 physical games revenue down 16.4% year-on-year, but digital up 12.1%. McV Develop.

Helmore, E. (2021, Januari 27). How GameStop found itself at the center of a groundbreaking (ditapiskan) between Wall Street and small investors. The Guardian.

Jacobo, J. (2021, Januari 29). Alexandria Ocasio-Cortez reacts to Ted Cruz’s tweet on GameStop: ‘You almost had me (ditapiskan’. ABC News.

Kezar, K. (2017, Januari 13). No reindeer games: GameStop posts 16 percent holiday sales drop. Dallas Business Journal.

Lyons, K. (2021, Januari 22). GameStop stock halts trading after Reddit drama. The Verge.

Sweney, M., & Rushe, D. (2021, Januari 28). White House ‘monitoring’ GameStop share surge as US hedge fund pulls out. The Guardian.

Thorbecke, C. (2021, Januari 29). Robinhood abruptly restricts transactions for GameStop stock. ABC News.


Adiwira Barat dan Sejarah Kemunculan Mereka Dari Adaptasi Sejarah

Kanak – kanak sentiasa hidup dalam keadaan fantasi, dan mereka sentiasa membayangkan alangkah baiknya jika adiwira betul-betul wujud dalam kalangan masyarakat kita. Tetapi tahukah anda bahawa adiwira sebenarnya wujud dalam kalangan masyarakat kita suatu ketika dahulu?

Adiwira bermaksud perwatakan fiksional yang mempunyai kuasa luar biasa. Berdasarkan pemerhatian, adiwira boleh muncul dalam tiga situasi, iaitu:-

Genetik atau keturunan seperti Superman, Thor, Wonder Woman dan sebagainya. Kalau kita ikut dari sudut sejarah, adiwira yang memiliki darah keturunan ini biasanya memiliki kasta yang berbeza dengan orang yang cuba diselamatkannya. Cuba lihat golongan Brahmin dalam sistem kasta Tamadun Hindu. Mereka diberikan kepercayaan untuk mentafsir kitab dan sekaligus menjadi golongan tertingggi dalam kasta lantaran keturunan mereka yang dikatakan boleh menghilangkan kesengsaraan golongan kasta yang lain. Bukan itu sahaja malah kaum Israel dianggap kaum yang istimewa kerana kebanyakan nabi dan rasul adalah daripada keturunan mereka. Keturunan atau genetik ini penting bagi masyarakat atau tamadun sebelum ini kerana bagi mereka, baka keturunan mencerminkan rahmat atau sumpahan yang akan dikaruniakan kepada masyarakat setempat. Dan ianya masih lagi membawa kepentingan dalam system dunia sekarang dimana Nabi Isa A.S. @ Jesus yang lahir di Nazareth telah diimejkan sebagai warga berkulit putih sedangkan beliau bukan berketurunan Anglo Saxon.

Konsep ini hampir menyamai konsep genius dalam kehidupan manusia. Manusia lahir dalam pelbagai rupa, suara, warna kulit dan keupayaan aqli masing-masing. Mungkin anda pernah mengenali seseorang yang bijak dan cemerlang dalam peperiksaan tanpa perlu mentelaah lama-lama ataupun seseorang yang pandai bermain musik dengan hanya sedikit masa diperuntukkan untuk berlatih. Mereka diberikan anugerah oleh tuhan sebagai inspirasi kepada kita untuk menyedari tanggungjawab individu pada masyarakat.

Yang kedua melalui kesengsaraan seperti Batman dan Ironman. Mereka datang daripada golongan yang berada dan mempunyai kemampuan dari segi tubuh badan, intelek dan wang. Namun untuk menjadi adiwira, Bruce Wayne (Batman) perlu kehilangan ibu bapa dan belajar di bawah League of Assassins dan Tony Stark (Ironman) perlu ditangkap oleh pengganas dan membina baju besinya dengan tangan sendiri tanpa teknologi canggih. Derita yang ditanggung oleh mereka mendapat junjungan daripada rakyat bahawa orang seperti ini memahami penderitaan orang lain dan memiliki empati serta bertanggungjawab untuk mengeluarkan mereka dari neraka dunia. Bukan itu sahaja, malah mereka juga berpendapat optimis bahawa jika seorang manusia biasa boleh mengeluarkan mereka daripada kesengsaraan, kenapa rakyat lain tidak boleh? Jadi ini membangkitkan semangat individualisme untuk Berjaya dalam hidup dan menjadi inspirasi kepada kanak-kanak dan golongan pertengahan.

Cuba lihat contoh Nabi Muhammad SAW yang terpaksa menanggung derita kehilangan ahli keluarga, kerja makan gaji dan terpaksa menjauhi masyarakat Makkah ketika itu kerana tidak bersetuju dengan pemikiran mereka. Nabi Muhammad menjadi rasul ketika berumur 40 tahun dan wafat ketika berumur 63 tahun. Pelbagai derita dihadapi beliau dan kini beliau ialah manusia paling popular dan paling berpengaruh sepanjang zaman. Melalui derita seseorang itu akan belajar melalui guru terbaik dalam dunia iaitu kebenaran dan pengalaman. Kita diajar sejak daripada zaman persekolahan untuk mengelak daripada melakukan kesilapan, padahal kesilapanlah yang mematangkan kita. Derita yang anda alami mungkin sebab sendiri ataupun orang lain, tetapi hakikatnya menjadikan diri kita lebih kuat menghadapi cabaran.

Dan yang ketiga melalui pilihan rawak seperti Captain America dan Spiderman. Adiwira sebegini dikatakan paling tidak boleh diramalkan dan bergantung pada nasib dan pilihan tuhan. Steve Rogers seorang tentera yang kurus dan lemah dipilih oleh tentera US sebagai bahan eksperimen menguji serum super soldier yang dicipta saintis, dan Peter Parker menjadi spiderman setelah digigit oleh labah-labah yang disuntik bahan kimia. Pada asalnya, mereka juga seperti rakyat biasa yang menanggung derita dan kesengsaraan namun dianggap dipilih oleh Tuhan untuk memimpin orang lain. Nabi Nuh A.S. sebelum menerima wahyu agar membina bahtera bagi menyelamatkan dunia daripada banjir besar dianggap gila kerana tiada sebarang tanda pun mengatakan akan berlakunya banjir besar ketika itu. Nabi Musa A.S. juga boleh dianggap sebagai ‘bertuah’ kerana walaupun Firaun mengimplimentasi undang-undang membunuh semua bayi lelaki hanya kerana ramalan kejatuhan kerajaannya, baginda tidak membunuh Nabi Musa A.S. malah membelanya sehingga dewasa.

Jika anak anda atau anda sendiri mengidolakan adiwira seperti contoh di atas, ketahuilah bahawa idola anda adalah terinspirasi daripada orang-orang mulia yang dicatat dalam sejarah. Pilihlah idola untuk anak anda bukan sahaja untuk menghiburkan mereka, malah mendidik mereka mencari diri mereka sendiri dan memikul tanggungjawab untuk membantu orang lain.


Rekod Gempa Bumi Tertua Dalam Sejarah Amerika

Setiap tamadun di seluruh dunia mesti mempunyai sistem tulisan mereka untuk tujuan merekod aktiviti dalam bentuk fikizal dan dibaca oleh generasi akan datang. Rekod yang ditulis biasanya berunsurkan aktiviti perdagangan, urusan jual beli, pengajaran ilmu pengetahuan, sehinggalah ke senarai membeli barang.

Tamadun Aztec yang membangun sekitar 1300-an hingga awal 1500-an di tanah Mexico kini juga tidak terkecuali terlibat dalam urusan merekod sebaik saja sistem tulisan mereka telah dicipta. Namun, penemuan terkini oleh ahli arkeologi ini mengejutkan dunia kerana mereka menemui manuskrip Aztec yang merekodkan fenomena gempa bumi, menjadikan manuskrip ini menjadi rekod gempa bumi pertama di benua Amerika.

Manuskrip abad ke-16 Masihi bernama Codex Telleriano Remensis ini mencatatkan rekod tentang gempa bumi dalam bentuk piktogram. Pengkaji bernama Gerardo Suárez dari Universiti Nacional Autónoma de México & Virginia García-Acosta, beliau menterjemah piktogram dalam manuskrip tersebut dan menemui rekod mengenai 12 gempa bumi yang terjadi sekitar 1460 hingga 1542.

Piktograf yang diukir dan ditulis ini biasanya menerangkan dan menjadi rujukan kepada kehadiran gerhana matahari atau menghitung hari. Kebanyakan manuskrip piktograf hancur akibat penjajahan Sepanyol dan segelintir yang terselamat itu kemudian menjadi kajian bagi pakar terjemah. Manakala Codex Telleriano Remensis ini pula ditulis oleh pakar menulis piktograf bernama tlacuilos.

Piktograf dalam manuskrip codex itu menunjukkan lokasi dan kesan kekuatan gempa bumi yang berkait dengan fenomena alam seperti fenomena gerhana matahari pada 1507. Pada tahun itu gempa bumi begitu kuat sehingga sebuah kuil telah rosak dan seramai 1,800 orang pahlawan Aztec telah meninggal dunia di selatan Mexico.

Menurut Suarez, kejadian gempa bumi di bumi Mexico ini biasa berlaku pada zaman sebelum kedatangan Columbus, kemudian tamadun Aztec mencatat fenomena tersebut untuk tujuan merekod. Masyarakat Aztec juga percaya bahawa gempa bumi mempunyai hubungkait dengan pandangan kosmologi mereka.

Jika pembaca pernah baca artikel tentang ‘Mitos Kiamat Aztec’ (letak link), gempa bumi ialah sebahagian dari bencana-bencana menghancurkan fasa ‘Matahari’ dahulu sebelum kelahiran fasa ‘Matahari’ seterusnya. Dalam fasa ‘Matahari’ kelima, bencana seterusnya meranapkan fasa ini ialah gempa bumi yang dihantar oleh dewa gempa bumi bernama Tepeyollotl.

Berkait dengan fenomena gempa bumi sebenar, pengkaji Mexico telah mengkaji gempa bumi dengan skala 8.0 magnitude Richter yang menggegarkan Mexico City pada 1985. Dari sini, kita faham bahawa masyarakat Aztec juga mengalami fenomena sebegini dan mempercayai bahawa fenomena semula jadi ini ialah bencana yang bakal hapuskan fasa ‘Matahari’ dan mencatatnya untuk bacaan generasi seterusnya.

RUJUKAN:

Sahir. (28 August 2021). Aztec Codex is Oldest Written Account of Earthquakes in the Americas. Ancient Origins.


Shajar Al Dur: Sultanah Pertama Dalam Dinasti Islam

Bumi Mesir ini boleh dikatakan bumi sejarah kerana banyak peristiwa yang berlaku melibatkan nama Mesir ini yang pernah suatu ketika dulu dipimpin oleh Nabi Yusuf a.s. Mesir juga pernah diperintah oleh Firaun yang mengaku Tuhan. Akhirnya tenggelam ke dalam Laut Merah ketika mengejar Nabi Musa bersama Bani Israel ketika itu. Mesir juga pernah diperintah oleh Cleopatra yang akhirnya jatuh ke tangan tentera Rom dalam penaklukan mereka.

Tetapi kali ini saya nak membawakan kisah seorang wanita yang alim serta baik, yang akhirnya menjadi Sultanah pertama bagi kerajaan Islam, iaitu Shajar al Dur. Tidak pernah dalam mana mana kerajaan Islam menaikkan wanita sebagai Sultan, maka inilah yang pertama. Ini menunjukkan juga bahawa Islam itu tidak meminggirkan wanita dalam hal penting seperti kepimpinan, malah Islam sangat meraikan dalam menggembleng wanita Islam sebagai madrasah peradaban.

LATAR BELAKANG SHAJAR AL DUR

Shajar al Dur yang bermaksud ‘Pokok Para Permata’
adalah bermula sebagai seorang hamba kepada As Shalih Ayyub, pewaris takhta
Dinasti Ayyubiyah. Kemudian, pada tahun 1240 M, As Shalih Ayyub telah dilantik
menjadi Sultan dan berkahwin dengan Shajar Al Dur selepas kelahiran Khalil,
yang kemudiannya Khalil meninggal dunia ketika dia masih lagi kanak kanak.

Pada tahun 1249 M, As Shalih Ayyub yang sedang sakit telah pulang ke Mesir dari Syria selepas mendengar berita bahawa Raja Louis IX of France telah mengumpulkan tentera Salib di Kepulauan Cyprus untuk menakluk Mesir.

Pada Jun 1249, tentera Salib telah sampai ke Damietta, bandar yang terletak berhampiran Sungai Nil. Ketika ini, As Shalih Ayyub telah dibawa ke Al Mansourah sebagai cubaan untuk menyelamatkan baginda dan akhirnya meninggal dunia pada 22 November 1249 selepas 10 tahun memerintah Mesir di bawah Dinasti Ayyubiyah.

Saat ketika itu sungguh gawat kerana tentera Salib
sudah memulakan serangan di beberapa jajahan Mesir. Shajar Al Dur mengambil
alih sementara dengan mengarahkan Amir Fakhruddin Bin Syaikh iaitu Panglima
Tentera Mesir dan Tawashi Jamaluddin Muhsin selaku Pegawai Istana untuk
merahsiakan kematian Sultan mereka kerana tidak mahu tentera dan rakyat lebih
panik apabila mendengarnya.

As Shalih Ayyub tidak menamakan sesiapa sebagai penggantinya sebelum baginda meninggal dan kemudian Farisuddin Aktai yang merupakan seorang Amir di bawah Dinasti Bahri untuk memanggil Al MuazzaM Thuransyah, putera kepada As Shalih Ayyub untuk pulang ke Mesir.

Sebelum Sultan meninggal dunia, baginda telah meninggalkan tandatangan baginda di atas kertas kosong yang digunakan oleh Shajar al Dur dan Amir Fakhruddin untuk meyakinkan rakyat bahawa Sultan masih hidup dan perjuangan perlu diteruskan. Mereka buat seperti biasa, seperti Sultan masih hidup dengan menghantar makanan dan alatan ke khemah Sultan.

KEKALAHAN PERANG SALIB KETUJUH

Raja Louis IX tiba di Damietta pada 6 Jun 1249. Mendengar khabar bahawa Sultan telah meninggal dunia dari pengintip, membuatkan pasukan Salib bersemangat dan mahu meneruskan serangan ke Kaherah, pusat pemerintahan Dinasti Ayyubiyah ketika itu.

Robert I of Artois, saudara kepada Raja Louis IX telah menyerang kem tentera Mesir di Gidelia, 3 KM jaraknya dari Al Mansourah. Amir Fakhruddin telah syahid dalam serangan mengejut ini dan ini menyebabkan Shajar al Dur dibantu oleh Baibar untuk bertahan di Al Mansourah dan melindungi kota itu.

Serangan pasukan Salib tidak menjadi dan Robert I telah mati di tangan Baibars, Izuddin Aybak dan juga Qalawun al Alfi. Umum mengetahui bahawa Baibars inilah yang nanti bersama Saifuddin Qutuz memimpin pasukan Mamluk memerangi Mongol dipimpin oleh Kitbuqa di Ain Jalut pada 1260.

Peranan Shajar al Dur sangat besar dalam serangan di
Al Mansourah kerana beliau telah mengarahkan siasatan terhadap tentera Salib
sebelum bersetuju dengan cadangan Baibars untuk bertahan di Al Mansourah
sebagai menahan kemaraan tentera Salib hingga ke Kaherah dan menghabisi tentera
Muslim. Shajar al Dur yang berkuasa tidak mensia siakan kuasanya dengan cubaan
beliau untuk mengalahkan terus tentera Salib dalam Perang Fariskur.

Pada 27 Februari 1250, Thuransyah, pewaris takhta
Dinasti Ayyubiyah telah sampai ke Kaherah dan bersiap sedia dengan tentera
menuju ke Damietta di mana Raja Louis IX dan bala tenteranya berkampung. Pada 6
April 1250, tentera Salib telah kalah sepenuhnya dan Raja Louis IX ditangkap
dan dibawa ke Kaherah.

MENUJU SEBAGAI SULTANAH PERTAMA

Shajar Al Dur telah menghadapi konflik dengan pewaris
takhta Ayubiyyah, Thuransyah. Thuransyah yang merupakan pewaris takhta berasa
tercabar dengan kepimpinan dan penguasaan Shajar al Dur selepas kemangkatan
ayahandanya. Lagi pula, Shajar al Dur hanyalah budak suruhan sebelum berkahwin
dengan As Shalih Ayyub.

Shajar al Dur sedar akan hal ini selepas isu
Thuransyah bersikap kasar dengan meminta menyerahkan segala harta dan permata
yang dimiliki kepada Thuransyah. Lagi pula, Thuransyah yang suka mabuk dan
memukul perempuan Mamluk menjadi sebab untuk Shajar al Dur merancang untuk
menjatuhkan Thuransyah.

Shajar al Dur bersama ketua Mamluk ketika itu,
Farisuddin Aktai merancang membunuh Turansyah dan matilah Thuransyah pada 2 Mei
1250 di Fariskur. Maka berakhirlah Kesultanan Ayubiyah yang memerintah Mesir
dan permulaan kepada Dinasti Mamluk.

Selepas pembunuhan Thuransyah, Mamluk dan para Amir (pembesar) berjumpa untuk berbincang berkenaan siapa akan menjadi Sultan, dan mereka sepakat untuk menjadikan Shajar al Dur sebagai Sultan pertama Dinasti Mamluk. Shajar al Dur telah memakai gelaran “al-Malikah Ismat ad-Din Umm-Khalil Shajar al-Durr” dengan beberapa tambahan gelaran seperti Malikat al Muslimin (Pemaisuri Muslim) dan  Walidat al-Malik al-Mansur Khalil Emir al-Mo’aminin”.

Nama Shajar al Dur disebut dalam khutbah Jumaat dengan nama Uum Al Malik Khalil dan juga Sahibat al Malik al Salih (Isteri kepad al Malik As Shalih). Syiling telah dipateri gelaran beliau dan dekri dengan nama “Walidat Khalil”. Shajar al Dur banyak menggunakan nama suami dan anaknya untuk memperkukuhkan kuasanya sebagai Sultanah.

Selepas daripada itu,
Shajar al Dur telah mengarahkan Amir Hosamuddin untuk pergi kepada Louis IX
yang masih dipenjarakan di Al-Mansourah untuk menyatakan persetujuan Louis IX
meninggalkan Mesir dengan syarat membayar separuh duit pelepasan dan
menyerahkan Damietta sebagai pertukaran dengan nyawanya. Louis IX menyerahkan
Damietta kembali kepada Shajar al Dur dan lari ke Akra, Palestin pada 8 Mei
1250 diikuti 12000 tawanan yang lain. Maka, hilanglah penguasaan dan cita cita
tentera Salib ke atas kerajaan Islam.

Perlantikan Shajar al
Dur bagaimanapun dapat tentangan dari Khalifah Abassiyah, al Musta’sim di
Baghdad ketika itu kerana beliau seorang perempuan. Demi mengekalkan
kekuasaannya, Shajar al Dur dikahwinkan dengan Izuddin Aybak dan diangkat
sebagai Sultan.

Apa yang menarik yang dapat dikongsikan adalah ketika pemerintahan Shajar al Dur selama 3 bulan sebagai Sultanah adalah:

1. Perang Salib Ketujuh
telah dapat dihalang

2. Pengukuhan kuasa
politik Islam terus bertahan di kawasan Laut Mediteraanean

3. Jatuhnya Dinasti
Ayyubiyah dan membukan ruang Dinasti Mamluk menguasai selatan Mediteranean
selama beberapa dekad.

Semoga kisah ini terus
memberi inspirasi buat wanita di luar sana bahawa wanita juga mempunyai kuasa
mengubah dunia.

Wallahu a’lam.

RUJUKAN:

1. “Mamluk Secondary Bibliography.” The University
of Chicago. Accessed August 5, 2016. https://mamluk.lib.uchicago.edu/mamluk-secondary.php?caller=3&start=1&op=AND&searchauthor0=&searchauthor1=&searchauthor2=&searchtitle0=&searchtitle1=&searchtitle2=&searchsubject=Individuals–Shajar al-Durr&limit=50&searchlanguage=

2. Amin Maalouf, The Crusades Through Arab Eyes. London: Al Saqi Books, 1984


Asal Usul Kisah Jin Dalam Botol

Sebut saja jin, ramai membayangkan jin versi Will Smith dalam filem Aladdin (2019) atau versi mendiang Robin Williams dalam filem animasi Aladdin. Tetapi di sebalik elemen budaya pop yang menyelubunginya, masih banyak perkara yang tidak diketahui tentang makhluk ini.

Jin merupakan makhluk halus yang berasal dari api. Ini berdasarkan firman Allah s.w.t dalam ayat ke-15 Surah al-Rahman mafhumnya, “Dan Ia telah menciptakan jin dari lidah api yang menjulang-julang.” Dikatakan tempoh penciptaan Nabi Adam a.s dengan kewujudan jin sejauh dua alaf seperti disyarahkan oleh Ibnu Abbas r.a[1].

Dalam syarahan beliau, jin dikatakan penghuni awal dunia ini dan bertanggungjawab membina ketamadunan mereka di atas muka bumi. Bagaimanapun, selepas beberapa lama, golongan tersebut melakukan kerosakan kepada bumi termasuk saling menumpahkan da-rah sehingga mengundang kemurkaan-Nya. Akibatnya, Allah membinasakan golongan tersebut dengan menghantar para malaikat memer-angi mereka dan menggantikan mereka dengan manusia.

Berikutan sikap golongan jin itu, para malaikat menzahirkan kebimbangan mereka apabila Allah mahu menciptakan manusia kerana tidak mahu pisang berbuah dua kali. Firman-Nya dalam ayat 30, Surah al-Baqarah mafhumnya, “Dan (ingatlah) ketika Tuhanmu berfirman kepada Malaikat; “Sesungguhnya Aku hendak menjadikan seorang khalifah di bumi”. Mereka bertanya (tentang hikmat ketetapan Tuhan itu dengan berkata): “Adakah Engkau (Ya Tuhan kami) hendak menjadikan di bumi itu orang yang akan membuat bencana dan menumpahkan darah (berbunuh-bunuhan), padahal kami sentiasa bertasbih dengan memuji-Mu dan mensucikan-Mu?”. Tuhan berfirman: “Sesungguhnya Aku mengetahui akan apa yang kamu tidak mengetahuinya”.

Jin lebih kepada makhluk halus atau syaitan. Kelompok ini merupakan makhluk yang bijak, punya keinginan bebas dan tinggal berhampiran alam semulajadi serta dikurniakan kelebihan magis. Dan seperti manusia, ada jin yang baik, ada juga yang busuk hati dan ada yang suka berlegar antara dua sifat berkenaan.

Walaupun jin suka menukar penampilan, satu ciri rupa yang sukar ditinggalkan ialah mempunyai bulu yang lebat. Dan ini disahkan menerusi satu hadis yang diriwayatkan oleh Abdullah bin Mas’ud r.a[2]. Pada satu ketika, beliau mengikuti Rasulullah s.a.w solat Isyak di Makkah sebelum baginda mengajaknya mengikutinya ke satu kawasan bernama Batha.

Setelah tiba di Batha, Nabi s.a.w mengarahkan beliau duduk sebelum membuat satu garisan di belakang tempatnya duduk. Kemudian baginda bersabda, “Jangan engkau tinggalkan garisanmu, maka sesungguhnya akan berhenti ke tempatmu beberapa orang lelaki, maka janganlah kamu bercakap dengan mereka, sesungguhnya mereka tidak bercakap dengan kamu.”

Tidak lama kemudian, muncul sekumpulan lelaki yang berkulit hitam legam dan mempunyai bulu yang lebat. Ibnu Mas’ud r.a turut melaporkan apabila mereka berada di belakang garisannya, beliau tidak melihat aurat atau pakaian mereka. Ini menunjukkan mereka sebenarnya kelompok jin dan garisan yang dibuat Rasulullah s.a.w itu bertujuan melindunginya.

Dalam satu hadis lain yang diriwayatkan Imam Ahmad bin Hanbal[3] rahimahullah, Ibnu Mas’ud r.a melaporkan mereka tidak memakai pakaian, mempunyai tubuh yang tinggi dan isi daging yang sedikit. Ini menunjukkan sesetengah jin mempunyai perwatakan dan kehidupan seperti manusia. Selain jenis seperti manusia, terdapat juga jenis nasnas, ghul, ifrit dan marid.

Jin marid dianggap paling merbah-aya dalam kalangan jin dan ia selalunya dikurung dalam teko. Ini berikutan jin ini mempunyai kelebihan magis yang luar biasa dan paling jahat dalam kalangan jin. Jin bukan sekadar muncul dalam keterangan agama Islam tetapi turut muncul dalam pelbagai kisah tamadun lain.

Selepas Rom mula melebarkan jajahan mereka ke Timur Tengah, salah satu tanah jajahan mereka ialah Syam (Syria moden). Di Palmyra, jin atau gny mengikut loghat tempatan dianggap sebagai penjaga keselamatan dan keamanan penduduk tempatan. Apabila nama ini didengar oleh orang Rom, jin atau genii disamakan sebagai makhluk halus yang berniat baik.

Menjelang abad ke-18, Empayar Rom sudah tiada dengan Bahasa Latin dipecahkan kepada beberapa bahasa yang berbeza. Begitupun, perkataan Latin seperti genii dibawa bersama dalam bahasa-bahasa ini tetapi dalam konotasi berbeza. Suku kata gen- dalam Bahasa Inggeris bermaksud menghasilkan atau menjana sesuatu yang mesra atau menggembirakan. Antara contoh perkataan Inggeris yang masih membawa maksud sebegini ialah generate dan genial.

Jadi, bagaimana perkataan jin boleh menjadi genie dalam Bahasa Inggeris? Jawapan ini terhasil melalui pemikiran bijak penulis dan penterjemah Perancis, Antoine Galland[4]. Beliau merupakan orang pertama yang menterjemah karya 1001 Malam[5] ke Bahasa Perancis untuk tatapan masyarakat pada tahun 1704.

Apabila Galland menterjemah karya tersebut, satu perkataan Arab yang menarik perhatiannya iaitu jinni. Perkataan ini hampir sama dengan perkataan Perancis iaitu genie. Sejak itu, nama genie terus melekat hingga ke hari ini. Tetapi bagaimana pula perihal jin yang terperangkap dalam botol dan kaitannya dengan kisah terkenal seperti Aladdin?

Ini boleh dijawab dengan menelusuri terjemahan 1001 Malam yang dibuat Galland. Tidak ramai tahu karya seperti Ali Baba dan 40 Penya-mun dan Aladdin sebenarnya antara karya fiksyen yang dikarang beliau sebelum diselitkan dalam terjemahan 1001 Malamnya. Dan sesetengah karya ini mencedok beberapa idea yang terdapat dalam kisah-kisah tersebut.

Misalnya, kisah jin yang terperangkap dalam teko loyang. Kisah ini disebut dalam Kisah Kota Loyang Yang Hilang. Dalam kisah tersebut, sekumpulan lelaki meredah padang pasir untuk mencari lokasi kota loyang yang hilang. Kota ini dikatakan menyimpan lokasi jin yang dipenjarakan Nabi Sulaiman a.s dalam sebuah teko. Kisah ini dikatakan ada kaitan dengan salah satu mukjizat baginda iaitu memerintah golongan jin dan ia dilakukan dengan menggunakan sebentuk cincin.

Dalam satu kisah 1001 Malam yang lain, seorang nelayan menjumpai sebuah teko lama dan memutuskan untuk membukanya. Tetapi alangkah terkejutnya dia apabila melihat kelibat jin marid bernama Asmodeus[6] keluar. Asmodeus menceritakan dia telah dipen-jarakan selama 400 tahun dan memikirkan bagaimana hendak memberi ganjaran atau menghukum orang yang membebaskannya daripada pen-jara tekonya itu.

Pada awalnya, dia mahu memberi peluang kepada si polan mengemukakan tiga permintaan yang boleh dikabulkan. Tetapi pada akhirnya, Asmodeus mahukan si nelayan memberitahu caranya kembali ke negeri cacing. Kisah ini menjadi rujukan pertama kewujudan tiga permintaan untuk ditunaikan jin seperti dalam kisah Aladdin.

Memandangkan banyak kisah 1001 Malam tidak dinyatakan tarikhnya, agak sukar untuk mengetahui bila kisah itu berlaku dan sama ada ia sekadar imaginasi penulis atau berdasarkan kisah sebenar. Contoh mudah, kisah jin-jin yang terkurung dalam teko yang dikatakan berlaku semasa pemerintahan Nabi Sulaiman a.s.

Hari ini, jin terus berada dalam kalangan manusia bukan sekadar seperti dinyatakan dalam al-Quran, hadis Rasulullah s.a.w dan kesusasteraan Arab. Malah, ia kini wujud dalam medium moden berupa novel fantasi, permainan video dan komik.

NOTA KAKI:

[1] Nama sebenar Abdullah bin Abbas r.a, sepupu Rasulullah s.a.w dan anak kepada Abbas bin Abdul Mutalib r.a. Antara perawi hadis baginda yang utama selain Anas bin Malik dan Abu Hurairah r.a.

[2] Sahabat Nabi s.a.w berstatus Ahlul Bait. Seorang perawi hadis yang prolifik selain tiga perawi hadis utama dengan 848 hadis. Dianggap sebagai tokoh ulung dalam soal al-Quran dalam kalangan para sahabat.

[3] Hakim, ulama hadis dan pengasas mazhab Hanbali. Merupakan antara ulama yang menolak hujah Khalifah al-Ma’mun dari Bani Abbasiyyah yang mendakwa al-Quran itu makhluk berdasarkan fahaman Muktazilah. Dipen-jarakan semasa era baginda dan al-Mu’tasim sebelum dibebaskan semasa era al-Mutawakkil.

[4] Orientalis dan ahli arkeologi abad ke-17 Perancis. Juga penterjemah Eropah pertama yang menterjemah karya sastera Inggeris Lama, Beowulf.

[5] Koleksi pelbagai cerita rakyat dari Timur Tengah yang dikumpul semasa Era Keemasan Islam. Kebanyakan kisah dikesan mempunyai asal-usul Arab, Turki, Yahudi, Parsi, Yunani dan India. Sesetengah diambil dari era Abbasiyyah dan Mamluk manakala selebihnya diambil dari karya Parsi bertajuk Hezar Afsan.

[6] Jin yang dilabel antagonis utama dalam senarai pengelasan syaitan Binsfeld dan mewakili nafsu. Mengikut keterangan Imam at-Tabari, Asmodeus dipen-jarakan oleh Nabi Sulaiman a.s selepas dikatakan menyamar sebagai baginda selama 40 hari. Selepas ditewaskan baginda, jin itu dipen-jarakan dalam sebuah kotak batu yang diikat dengan besi sebelum dicampak ke dalam laut.

RUJUKAN:

Bardinelli, J. (2015). The Origin of the Genie in the Lamp. GiantGlacier.

Mohd Amin, M.Z. (2019). Makhluk Pertama Mendiami Bumi (“Petunjuk Quran Dan Sunnah Terhadap Identiti Makhluk Purba: Ulasan Kepada Teori Darwin”). Universiti Sains Islam Malaysia.


Melayu… Nenek Moyang Kamu Lord Of The Sea

Ada orang tanya saya, apa faedahnya kita mewarisi kitab Undang-undang Laut dan Ilmu Laut Melayu ni.

Imagine this…one day…. anak lelaki kamu datang kepada kamu dan berkata, “ayah, betul ke nenek moyang kita dulu duduk atas pokok?”

Kamu akan tersenyum kepadanya dan mengajaknya ke rak buku-buku kamu. Kemudian, kamu keluarkan kitab Hukum Kanun Melaka & Undang-undang Laut…perlahan-lahan dalam mood macam ‘Pirata Codex’ diusung keluar dalam filem Pirates of the Caribbean.

Letakkan di depan muka dia. Bagi dia sentuh dan selak satu-satu. Bagi dia baca hierarki jawatan dalam kapal. Prosedur dan tugas-tugas di dek dan menjaga senjata di atas kapal. Prosedur memberi bekalan dan yang berkuasa menghukum dalam kapal (quatermaster). Biar dia tahu beza undang-undang berlayar dan undang-undang berlabuh.

Kemudian buka buku Ilmu Laut dan tunjukkan pada dia jadual pasang surut, carta-carta dan pengiraan berdasarkan pergerakan bulan dan matahari. Barulah dia faham maksud kata-kata “air pasang pagi surut pukul 5”. Melihatkan ini anak kamu pasti akan mendapat pelajaran yang besar dan menanamkan satu memori dan ‘subliminal message’ ke kepalanya untuk terus bersemangat waja supaya dia boleh berjaya dalam apa jua bidang pun sebagaimana nenek moyang dia dahulu.

Cara begini memang biasa di kalangan ibu-bapa di negara Barat. Jangan tanya bagaimana anak-anak mereka mendapat motivasi dan jatidiri yang terlampau ampuh. Kita boleh lihat filem-filem mereka.

Pilihan di tangan kamu. Hendak jadi Melayu yang kasihan atau Melayu yang lasak jatidirinya. Hendak jadi Melayu yang gasar atau Melayu yang tahu dirinya bertamadun.

Beritahu anak-anak kamu, nenek moyang kita bukan duduk atas pokok. Mereka buat undang-undang dan kawal selat paling sibuk dalam dunia. Nenek moyang kamu, Lord of The Sea.


Perang Telur Malayan Volunteer Infantry

Malayan Volunteer Infantry (MVI) ditubuhkan waktu zaman British memerintah tanah Melayu, Kerajaan Negeri-Negeri Melayu Bersekutu di Perak, Selangor, Negeri Sembilan dan Pahang.

Pertengahan tahun 1941, semua tentera Platun 7 MVI terlibat dengan ‘Refresher Training’, termasuklah Koperal Wahiduddin.

Askar Melayu tak puas hati sebab ada perbezaan layanan makanan antara unit-unit Melayu yang dapat makan telur itik dan unit kaum Kristian/Nasrani dapat makan telur ayam.

Prebet Mohd Junid mula protes dan boikot makan. Jadi askar Melayu mula tak makan telur itik tapi semua dorang lontarkan kat tempat makan tu. Dibaling telur-telur tu sebagai tanda protes.

Pegawai Pemerintah Batalion dengar pasal aduan mogokan ni. Jadi yang terlibat dibicarakan. Tapi Major H. J. Cockman yang brainwash dorang yang terlibat ni sampai puas hati atas sebab apa dorang dapat telur itik. Tapi, masih ada lagi yang tak puas hati buat aduan.

Rupa-rupanya, aduan ni sampai jugak ke telinga Duli Yang Maha Mulia Sultan Perak Sultan Aziz. Sultan waktu tu merupakan Kolonel Kehormat Batalion dorang. Baginda pun turun padang dan bagi ceramah kat semua. Sultan jumpa depan-depan dengan Prebet Mohd Junid dan bagi nasihat. Pegawai pemerintah diarah siasat benda ni. Akhirnya, semua berbaik balik.

Oleh: Azizul Farhan

PERANG DUNIA KEDUA ni konflik antarabangsa yang paling berdarah dalam sejarah. Korang boleh baca buku PERANG DUNIA KEDUA ni dan mudah didapati di link shopee ni: https://bit.ly/perangduniakedua


Kuil Hercules Yang Hilang Ditemui Di Andalusia

Baru-baru ini, para saintis percaya mereka telah menemui sebuah kuil lama Carthage yang didedikasikan kepada dewa mereka Meiqart. Kuil yang dibina di Gadir (kini Cadiz, Sepanyol) itu kini berada di Teluk Cadiz di selatan Sepanyol. Ia berjaya ditemui hasil kerjasama penyelidik-penyelidik dari Universiti Seville dan Institut Warisan Sejarah Andalusia (IAPH).

Selama bertahun-tahun, komuniti arkeologi berdebat tentang lokasi sebenar kuil ini. Tetapi mengikut teori yang dikemukakan oleh calon PhD Universiti Seville, Ricardo Belizon, dia percaya semua orang melihat di tempat yang salah. Lantas, model muka bumi digital (DTM) digunakan untuk mengesan lokasi sebenar kuil berkenaan.

Sebaik saja mendapat tahu ia kini berada di dasar laut Teluk Cadiz, ia merupakan satu prospek mengujakan kepada komuniti arkeologi. Ini termasuk Francisco José García, pengarah Jabatan Arkeologi dan Prasejarah Universiti Seville.

Dikenali sebagai pedagang dan pelaut era antikuiti, ini menjadikan Carthage sebagai kuasa maritim yang digeruni ramai ketika itu. Tidak lama selepas menubuhkan Carthage pada 800 SM, mereka mengasaskan kota-kota di selatan Sepanyol termasuk Cadiz.

Meiqart atau Tyrian Baal merupakan dewa utama orang Carthage dan pelindung kota Tyre. Malah, mereka turut mendedikasikan satu persepuluh daripada hasil tahunan kerajaan kepada Kuil Meiqart di Tyre sebagai bentuk penghormatan kepadanya. Apabila mereka tiba di selatan Sepanyol, patung Meiqart turut dibawa bersama untuk dijadikan sebagai asas kuil untuk dewa berkenaan.

Selepas wilayah-wilayah Carthage jatuh ke tangan Rom antara 210 hingga 206 SM, Meiqart ditukar namanya sebagai Hercules. Sejak itu, Kuil Hercules Gaditanus menjadi tumpuan pengunjung dari setiap penjuru Rom. Ini termasuk dilawat oleh ramai pengunjung terkenal.

Mengikut catatan Rom dan Yunani, Hannibal pernah singgah di kuil berkenaan bagi menyampaikan ko.rb.an dan memohon perlindungan untuk angkatan pe.ra.ngnya semasa melawan Carpathia pada 220 SM. Manakala Julius Caesar dikatakan menitiskan air mata di hadapan patung yang mewakili Alexander the Great lebih 150 tahun selepas itu.

Tetapi sejak itu, lokasi sebenar kuil ini tidak diketahui oleh dunia moden. Ramai pakar mengemukakan teori tentang lokasi sebenar kuil Meiqart tetapi ia sama ada bersifat spekulasi atau bukti yang lemah. Tetapi mengikut teori Belizon, dia percaya lokasi kuil itu terletak di kawasan selat berpaya – kawasan sama yang menempatkan Istana Sancti Petri di Cadiz.

Teori tersebut turut diperkukuhkan dengan penemuan banyak artifak di kawasan berkenaan. Antara artifak yang dijumpai di Teluk Cadiz sejak dua abad yang lalu ialah tiang-tiang batu marmar dan patung-patung era Rom dan Carthage. Kebanyakan artifak yang dijumpai kini dipamerkan di Muzium Cadiz.

Di sebalik penemuan yang menggalakkan ini, belum tentu lokasi yang ditentukan oleh DTM sebagai lokasi kuil Meiqart. Masih banyak kerja perlu dilakukan termasuk ekskavasi dasar laut dan lebih banyak selaman bagi mengesahkan ia merupakan lokasi yang tepat. Atas sebab itulah, rakan sejawat Jose Garcia, Profesor Antonio Saez Romero merasakan mereka perlu berhati-hati bagi memastikan lokasi yang dicadangkan Belizon merupakan lokasi sebenar Kuil Meiqart/Hercules.

RUJUKAN

Pandey, S. (2021, 19 Disember). Have Researchers Found Fabled Temple of Hercules Gaditanus in Cadiz?. Ancient-Origins.


Pengajaran Dalam Setiap Kisah 25 Orang Para Nabi Dan Rasul Di Dalam Al-Qur’an

Alhamdulillah, kita bertemu lagi dengan bulan Ramadan pada tahun 1439 Hijrah ini. Diharap Ramadan kita pada kali ini lebih baik daripada Ramadan-Ramadan sebelumnya. Salah satu kelebihan bulan Ramadan yang tiada pada bulan-bulan yang lain ialah pada bulan Ramadanlah al-Qur’an diturunkan.

Al-Qur’an penuh dengan kisah sejarah para nabi dan rasul serta umat-umat terdahulu yang disampaikan oleh Allah SWT sebagai pengajaran kepada kita semua. Sebagai umat Islam, kita diwajibkan mengetahui nama dan kisah 25 orang para nabi dan rasul sebagaimana di dalam al-Qur’an di samping kewajipan beriman dengan kesemua para nabi dan rasul yang pernah diutuskan oleh Allah SWT sejak Nabi Adam AS sehinggalah penutup sekalian para nabi dan rasul iaitu Nabi Muhammad SAW. Setiap kisah mereka ada pengajaran yang boleh kita pelajari dan manfaatkan dalam konteks zaman sekarang yang serba moden ini.

Bermula dengan kisah Nabi Adam AS dan isterinya, Hawa AS. Ketiga-tiga agama samawi iaitu Yahudi, Kristian dan Islam mempercayai bahawa mereka berdua adalah ibu bapa sekalian umat manusia di muka bumi ini sebagaimana yang termaktub di dalam kitab suci masing-masing. Mereka adalah pasangan manusia pertama diciptakan oleh Allah SWT. Mereka diciptakan di syurga dan di situlah juga kampung halaman asal manusia. Sebelum dicipta, Allah SWT telah mengumumkan penciptaan makhluk baharu tersebut kepada para malaikat untuk dijadikan khalifah di muka bumi.

Para malaikat menyatakan kebimbangan mereka bahawa penciptaan makhluk baharu tersebut yang akan dilengkapi dengan jasad, roh, akal dan nafsu akan menimbulkan kerosakan di muka bumi. Tetapi Allah SWT berfirman bahawa Dia maha mengetahui segala perkara yang mereka tidak ketahui. Tanpa lebih terperinci dan dicepatkan kisahnya, maka Allah SWT menciptakan Nabi Adam AS dan pasangannya Hawa serta mereka ditinggalkan di dalam syurga. Persoalannya, mengapakah pada awalnya Allah SWT meninggalkan Nabi Adam AS dan Hawa AS tinggal di dalam syurga sedangkan mereka berdua diciptakan supaya mentadbir sebuah planet bernama bumi?

Ini adalah pandangan peribadi penulis sendiri dan harap dapat dibetulkan oleh pembaca yang arif sekiranya silap. Kehidupan awal Nabi Adam AS dan Hawa AS di dalam syurga bertujuan untuk memperkenalkan manusia tentang sejenis makhluk yang bernama Iblis dan kuncu-kuncunya syaitan. Apabila Iblis berjaya memperdayakan Nabi Adam AS dan Hawa AS melanggar perintah Allah SWT dengan memakan buah larangan di syurga sehingga mereka berdua diturunkan oleh Allah SWT ke muka bumi, mereka berdua dapat mengenali sifat hasutan Iblis dan tipu dayanya supaya mereka dapat menjauhkan diri daripada tipu dayanya dan diajarkan kepada anak cucu mereka.

Iblis yang sejak mula menentang perintah Allah SWT dengan sifat takbur tidak mahu menerima kemuliaan seorang manusia yang dirasakan jauh lebih rendah martabat daripada dirinya, akhirnya disingkir oleh Allah SWT dan dia bersumpah akan berusaha menyesatkan umat manusia mengikuti jalannya. Itulah sejarah dendam Iblis dengan umat manusia telah berlaku sejak penciptaan manusia pertama lagi. Setelah penurunan Nabi Adam AS dan Hawa AS ke muka bumi, mereka berdua memohon keampunan Allah SWT sehingga mereka berdua diampunkan dosa mereka. Al-Qur’an menjelaskan bahawa tiada pewarisan dosa daripada seorang bapa kepada anaknya atau daripada anak kepada bapanya. Setiap manusia menanggung dosanya sendiri dan akan dipertanggungjawabkan di akhirat kelak. Walau bagaimanapun, kita sebagai masyarakat perlu mengamalkan “amar makruf, nahi mungkar” (menggalakan kebaikan, mencegah kemungkaran) kerana apabila azab Allah SWT melanda sesebuah tempat disebabkan dosa besar beberapa orang di tempat tersebut, maka semua penduduknya akan terkena azab tersebut kerana sifat diam mereka tidak berusaha mencegah kemungkaran tersebut.

Penurunan Nabi Adam AS dan Hawa AS ke muka bumi kemudian mereka mula beranak-pinak maka bermulalah tugas manusia sebagai khalifah yang bertanggungjawab mentadbir muka bumi ini dengan aman sehinggalah tiba kepada zaman Nabi Nuh AS. Zaman umat Nabi Nuh AS baharu sahaja lebih kurang sepuluh generasi, tetapi telah mula muncul kemusyrikan dalam kehidupan umat manusia ketika itu. Manusia mula menyembah berhala, meminta sesuatu dan perlindungan kepadanya. Bermula daripada pemujaan sekumpulan manusia yang dianggap tokoh sehingga membawa kepada penyembahan atas nama mereka. Dari situlah bermulanya pengutusan rasul oleh Allah SWT untuk membetulkan keadaan dan akidah manusia. Nabi Nuh AS diutuskan kepada mereka dan berdakwah dalam tempoh yang sangat lama, memakan masa berabad.

Akan tetapi sangat sedikit umatnya yang beriman kepada Allah SWT. Kita boleh bayangkan bagaimana pengorbanan seorang rasul yang begitu sabar berdakwah sehari-harian kepada umatnya sehingga ratusan tahun, satu umur yang dianggap luar biasa bagi manusia pada masa kini, tetapi itulah yang berlaku. Itulah sebabnya Nabi Nuh AS digolongkan sebagai rasul Ulul Azmi yang begitu sabar dan cekal berdakwah. Dakwah baginda tidak didengari, bahkan kalau boleh disumbatkan kelima-lima jari mereka ke dalam telinga mereka kerana keengganan mereka mendengar dakwah baginda.

Akhirnya, Allah SWT memerintahkan agar Nabi Nuh AS dan umatnya yang beriman membina sebuah bahtera kerana Allah SWT telah memilih untuk memusnahkan umatnya dengan cara banjir besar. Kisah mengenai banjir besar ini begitu popular dalam sejarah, bahkan boleh dikatakan semua peradaban selepas itu mengetahui tentang kisahnya tetapi dalam pelbagai versi sehingga bertukar menjadi kisah epik dan mitos. Tetapi kisah banjir besar tersebut benar-benar berlaku dan dibuktikan dengan penemuan arkeologi di perlembahan Mesopotamia (Iraq, Kuwait) baharu sekitar puluhan tahun lalu. Al-Qur’an tidak menyatakan bahawa banjir besar tersebut meliputi seluruh dunia, tetapi cuma melanda kawasan umat Nabi Nuh tersebut.

Tempoh dakwah yang panjang tidak menjamin penerimaan oleh semua orang termasuklah ahli keluarga sendiri. Salah seorang anak Nabi Nuh sendiri tidak beriman walaupun pada saat-saat akhir. Ini dapat dilihat dalam sejarah para nabi dan rasul, bagaimana pengakhiran hidup bapa Nabi Ibrahim AS, isteri Nabi Lut AS dan Abu Talib, ketiga-tiga mereka merupakan ahli keluarga rasul yang mati dalam keadaan musyrik. Sifat majoriti umat manusia yang terpedaya dengan hasutan Iblis, kemewahan dunia, harta benda, anak pinak, tanaman, ternakan dan hawa nafsu menjadikan mereka tidak mengambil pelajaran atas peristiwa yang menimpa umat-umat sebelum mereka. Lihatlah bagaimana umat Nabi Hud, kaum ‘Ad, dimusnahkan tanpa kesan dengan ribut pasir, umat Nabi Soleh AS, kaum Tsamud, dimusnahkan dengan gempa dan halilitar, padahal mereka adalah umat yang begitu bertamadun pembangunannya, mampu mengukir gunung-ganang menjadi istana yang cantik dan gah, tiang-tiang binaanya sahaja boleh mengagumkan manusia pada masa kini dengan seni binaanya yang gah.

Mereka hidup selepas peristiwa banjir besar yang memusnahkan umat Nabi Nuh AS, mereka mengetahui kisah kemusnahan umat terdahulu sebelum mereka, mereka diberi peringatan berulang kali oleh Nabi Hud AS dan Nabi Soleh AS tentang kemusnahan tamadun nenek moyang mereka kerana kesombongan dan kekufuran mereka, tetapi mereka tetap mengingkarinya, bahkan para rasul mereka ditentang keras dan dituduh gila. Lebih teruk lagi, mereka meminta supaya disegerakan ancaman azab yang diperingatkan. Akhirnya, oleh kerana mereka tidak pernah belajar daripada sejarah dan bersifat penuh takbur, maka sejarah yang sama berulang kembali, mereka dimusnahkan sebagaimana umat terdahulu sebelum mereka.

Kisah sejarah Nabi Ibrahim AS pula bagi penulis penuh dengan hujah ilmiah yang begitu bijaksana. Bagaimana Nabi Ibrahim AS berhujah dengan rajanya, Namrud, jika baginda benar-benar berkuasa sebagai Tuhan sebagaimana yang didakwa, maka terbitkanlah matahari dari sebelah barat dan tenggelamkannya ke sebelah timur, bertentangan dengan kejadian alam semulajadi. Tentunya cabaran tersebut tidak dapat dilakukan oleh Namrud, tetapi kerana kejahilan ditambah dengan sifat takburnya, Namrud masih tidak mahu menentang Nabi Ibrahim AS.

Nabi Ibrahim AS kemudiannya membuat suatu contoh perbandingan kepada kaumnya dengan mendakwa bahawa matahari dan bulan adalah Tuhan kerana kecantikan sinar bulan pada malam hari dan keterikan cahaya matahari yang memancar menyinari alam, tetapi apabila berlakunya kejadian alam siang dan malam, kedua-duanya silih berganti meninggalkannya, hilang dari pandangan dan itu bukanlah sifat Tuhan yang meninggalkan dirinya. Begitulah perumpamaan bijak yang mahu disampaikan oleh Nabi Ibrahim AS bahawa tiada makhluk atau benda yang kekal wujud, segalanya akan hilang dan lenyap kecuali Allah SWT yang kekal, tiada permulaan dan pengakhiran, satu-satunya Tuhan yang layak disembah.

Nabi Ibrahim sekali lagi berjaya membuatkan kaumnya “berfikir” secara rasional akan perbuatan mereka menyembah sesuatu yang diciptakan dengan tangan mereka sendiri dengan memusnahkan semua berhala mereka kecuali berhala yang paling besar, apabila semua kaumnya menghadiri majlis upacara di tempat lain. Apabila mereka kembali pulang, mereka terkejut dengan kemusnahan tersebut dan mengesyaki bahawa Nabi Ibrahim AS yang memusnahkan semua berhala mereka, maka baginda disoal siasat. Nabi Ibrahim AS menyuruh kaumnya tanyakan kepada berhala mereka yang paling besar yang tidak dimusnahkan tentang siapa yang memusnahkan berhala-berhala yang lain. Sudah tentulah patung tersebut tidak boleh memberi sebarang respon, apatahlagi mempertahankan diri mereka sendiri, jadi mengapa ianya disembah untuk memohon sesuatu dan memohon perlindungan ke atas diri mereka? Walaupun bagaimanapun, kaum Nabi Ibrahim AS masih tidak mahu menerima mesej bijaksana tersebut, bahkan mereka ingin membunuh baginda dengan membakar baginda hidup-hidup. Di situlah datangnya mukjizat yang dikurniakan oleh Allah SWT kepada para rasul-Nya. Baginda tidak terbakar di dalam api tersebut, malah berasa aman di dalamnya.

Mukjizat adalah perkara luar biasa yang berlaku pada para nabi dan rasul bagi membuktikan kerasulan mereka. Kebiasaannya, manusia biasa lebih mudah menerima sesuatu mesej apabila mereka melihat suatu “bukti” luar biasa. Ini bukanlah sihir atau silap mata yang boleh dipelajari oleh manusia biasa, mukjizat adalah kurniaan daripada Allah SWT kepada para rasul-Nya.

Kisah sejarah pengorbanan Hajar AS yang mentaati perintah Allah SWT dan suaminya, Nabi Ibrahim AS begitu hebat sekali sehingga sanggup ditinggalkan berdua bersama puteranya yang masih kecil iaitu Nabi Ismail AS di tengah-tengah padang pasir Begitu juga keimanan dan kesabaran Nabi Ibrahim AS dan puteranya, Nabi Ismail AS kepada Allah SWT apabila mereka berdua sanggup menjalankan perintah Allah SWT untuk menyembelih Nabi Ismail AS.  Ternyata perintah itu adalah ujian daripada Allah SWT dan baginda digantikan dengan korban binatang kibasy sebagai ‘hadiah’ kepada keimanan mereka. Daripada sifat keimanan merekalah, disyariatkan ibadat Haji, ibadat korban dan lahirnya sejarah Makkah al-Mukarramah yang akan menjadi tempat kelahiran penutup dan penghulu sekalian para nabi dan rasul iaitu Nabi Muhammad SAW.

Kisah sejarah umat Nabi Lut AS masih lagi berlaku pada zaman serba moden kini iaitu kebejatan akhlak dan moral apabila umat baginda mengamalkan gaya hidup luar tabi’i atau songsang. Dalam istilah pada masa kini dikenali sebagai LGBT (Lesbian, Gay, Bisexual, Transgander). Perkara tersebut yang membawa kedudukan manusia lebih rendah daripada haiwan. Mereka diselubungi hawa nafsu songsang yang menjijikkan dan bertentangan dengan fitrah alam. Pada masa kini, perkara tersebut menyumbang kepada penyebaran penyakit-penyakit kelamin seperti HIV, AIDS yang memusnahkan generasi manusia dan belum dijumpai penawar yang berkesan.

Seperti para rasul yang lain, Nabi Lut AS sentiasa berdakwah menyeru kaumnya supaya kembali kepada fitrah dan mencari pasangan mereka yang berlainan jantina, kerana itulah manusia dan alam ini diciptakan berpasangan, lelaki dan perempuan, supaya boleh menghasilkan zuriat dan membawa kedamaian dan rahmat kepada kedua-dua mereka. Kebejatan akhlak umat Nabi Lut AS begitu teruk sehingga sanggup berasak-asak menyerbu rumah Nabi Lut AS apabila mereka mengetahui kehadiran dua orang lelaki kacak (malaikat yang menyamar). Walaupun Nabi Lut AS menawarkan puteri-puterinya untuk dijadikan isteri kepada mereka, namun mereka tetap berdegil dan berperangai lebih teruk daripada binatang.

Akibatnya, bumi mereka “diterbalikkan” (gempa yang sangat kuat) dan mereka semua dimusnahkan oleh Allah SWT dalam sekelip mata setelah Nabi Lut AS dan umatnya yang beriman meninggalkan tempat tersebut pada malam hari sebelumnya. Adakah pengamal dan aktivis LGBT pada masa kini tidak mengambil iktibar dengan apa yang berlaku? Tidak kiralah perbuatan songsang itu dilakukan secara paksaan atau kerelaan, ianya tetap haram dan bertentangan dengan etika, moral dan akhlak manusia yang akan melenyapkan umat manusia.

Kisah sejarah Nabi Yusuf AS diceritakan secara khusus dalam Surah Yusuf di dalam al-Qur’an. Kisahnya mengandungi tema kesayangan bapa terhadap anak-anaknya, hasad dengki antara adik-beradik, keruntuhan moral isteri seorang pembesar, keimanan seorang pemuda menolak pujuk rayu seorang wanita, kebijaksanaan seorang pembesar dalam mentadbir ekonomi negara dan kasih sayang antara ahli keluarga. Nabi Yusuf AS amat diketahui sebagai seorang pemuda yang mempunyai paras rupa yang kacak, yang mampu mencairkan hati wanita-wanita yang melihatnya, tetapi baginda seorang yang dikurniakan kebijaksanaan dan mempunyai keimanan yang tinggi. Walaupun baginda dikurniakan rupa paras yang kacak, tetapi baginda tidak sombong dengan “aset” dirinya dan tunduk kepada tuntutan hawa nafsu di sekelilingnya.

Lihat juga bagaimana kebijaksanaan Nabi Yusuf AS yang diberi kepercayaan sebagai seorang menteri perbendaharaan negara mengawal ekonomi dan bekalan makanan negara dengan mengawal dengan bijak hasil tanaman dan ternakan selama tujuh tahun yang aman untuk bertahan dalam cuaca kemarau berpanjangan selama tujuh tahun selepas itu. Perkara tersebut perlu diteladani oleh mereka yang bertanggungjawab mentadbir negara supaya ekonomi negara dapat dikawal dengan bijak dan stabil.

Kisah sejarah Nabi Ayub AS dipenuhi dengan kisah ujian yang diberikan oleh Allah SWT ke atas Nabi Ayub AS dengan kemusnahan harta benda, kematian ahli-ahli keluarga, kemerosotan kesihatan tubuh badan dan kehilangan kesetiaan isteri baginda yang meninggalkan baginda kerana tidak tahan dengan ujian-ujian tersebut yang selama bertahun-tahun. Walau bagaimanapun, Nabi Ayub AS adalah seorang nabi yang mempunyai keimanan yang tinggi dan kesabaran yang sangat luar biasa, baginda tetap terus beribadat dan berdoa kepada Allah SWT. Akhirnya Allah SWT mengembalikan semula nikmat kesihatan dan kekayaan kepada baginda dan isteri baginda kembali kepada baginda setelah dihukum dengan hukuman yang setimpal. Jika kita ditimpa sebarang kesusahan, ingatlah kesusahan kita tidak seberat ujian Nabi Ayub AS.

Kisah sejarah umat Nabi Syu’aib pula mengingatkan kita terutamanya golongan para peniaga supaya tidak menipu dalam urusan perniagaan sepertimana umat baginda. Menipu dalam berniaga termasuklah mengurangkan sukatan dan timbangan, menyorokkan barangan yang sudah rosak, meningkatkan harga barangan sesuka-hati terhadap barangan yang disorok dan mengamalkan riba’ yang menganiaya orang. Akibatnya, kaum Nabi Syu’aib di Madyan yang menyekutukan Allah SWT dengan menyembah hutan dan mengamalkan penipuan dalam urusan jual-beli itu dibinasakan oleh Allah SWT sekelip mata dengan satu pekikan bunyi dari langit yang mengguntur seolah-olah bandar tersebut telah lama mati.

Kisah sejarah Nabi Musa AS dan Nabi Harun AS adalah kisah yang paling banyak diceritakan dan diulang-ulang dalam al-Qur’an. Begitu juga kisah umat mereka, Bani Israel, seperti kisah lembu betina (Baqarah), Qarun dan Samiri. Nabi Musa AS diselamatkan oleh Allah SWT daripada pembunuhan besar-besaran bayi lelaki ketika tahun kelahirannya dan membesar di dalam istana Firaun sendiri. Al-Qur’an menceritakan bagaimana Nabi Musa AS dan saudaranya, Nabi Harun AS setelah diutuskan sebagai rasul diperintahkan untuk berhadapan dengan Firaun yang menzalimi Bani Israel untuk berdakwah dan memberi peringatan kepada Firaun.

Al-Qur’an turut menceritakan keingkaran Bani Israel yang berkali-kali melanggar perintah rasul mereka walaupun setelah mereka diselamatkan oleh Allah SWT daripada bala tentera Firaun. Banyak ayat di dalam al-Qur’an mengingatkan bangsa Bani Israel, bangsa keturunan Nabi Ya’akub AS bin Nabi Ishak AS itu supaya beriman dan mensyukuri nikmat Allah SWT yang telah banyak dikurniakan kepada mereka. Dalam sejarah, ramai para nabi dan rasul diutuskan dalam kalangan mereka untuk membimbing mereka, tetapi sebahagian besar mereka yang musyrik tetap ingkar dan berbuat kerosakan sehingga ke hari ini. Al-Qur’an sendiri menegaskan bahawa terdapat juga dalam kalangan Ahli Kitab (Yahudi dan Kristian) yang baik dan beriman, tetapi kebanyakan mereka adalah orang yang fasik, musyrik dan sering berbuat kerosakan.

Kita dapat melihat situasinya sehingga ke hari kini, bagaimana konflik antara pemimpin dan tentera Zionis Israel dan negara haram Israel mereka terus menganiaya, membunuh dan menzalimi umat Islam Palestin setelah mereka merampas tanah air umat Islam Palestin secara haram sejak tahun 1948. Kesungguhan Nabi Musa AS dan Nabi Harun AS dalam membimbing kaum mereka, Bani Israel, diteruskan pula oleh para nabi dan rasul yang diutuskan oleh Allah SWT dalam kalangan mereka sehinggalah pengutusan Nabi Isa AS.

Dalam kalangan para nabi dan rasul, terdapat juga mereka yang dikurniakan oleh Allah SWT kuasa pemerintahan sebagai seorang raja dan pemerintah seperti Nabi Daud AS dan puteranya, Nabi Sulaiman AS. Nabi Daud AS ditabal sebagai raja Bani Israel setelah kebijaksanaannya membunuh Jalut, musuh yang perkasa di medan perang dengan menghayun batu tepat ke arah kepala Jalut sehingga Jalut jatuh tersungkur dan mati serta merta. Kelebihan Nabi Daud AS juga adalah mampu melentur dan melembutkan besi untuk membuat perisai dan juga dikurniakan suara yang sungguh merdu ketika membaca Kitab Zabur sehingga ditundukkan gunung-ganang dan burung-burung bertasbih bersamanya di waktu pagi dan petang.

Nabi Sulaiman AS mewarisi takhta daripada ayahandanya, Nabi Daud AS, bahkan baginda diberi kekuasaan pemerintahan lebih daripada mana-mana raja yang memerintah di dunia ini. Ini kerana kekuasaan pemerintahan baginda tidak hanya terhadap manusia sebagai rakyat jelata, bahkan Allah SWT mengurniakan kekuasaan kepadanya sehingga boleh menundukkan haiwan, jin malah angin mengikut perintahnya. Begitu juga kekayaan baginda melimpah-ruah. Namun, baginda tidak pernah takbur malah terus kuat beribadat kepada Allah SWT. Ini memberi pengajaran kepada sesiapa juga yang diberi kuasa pemerintahan dan pentadbiran supaya menginsafi kedudukan mereka yang jauh lebih rendah jika dibandingkan dengan kekuasaan Nabi Sulaiman AS.

Dalam keadaan berkuasa seperti itupun, Nabi Sulaiman AS terus berdakwah menerusi kisah ratu Saba’ yang menyembah matahari. Kekayaan dan kekuasaan yang dikurniakan kepada Nabi Sulaiman AS membuatkan Ratu Saba’, Balqis, akhirnya tunduk patuh kepada kekuasaan Allah SWT dan baginda beriman dengan sekalian rakyat jelata di negerinya.

Kisah sejarah Nabi Yunus AS terkenal dengan ikan besar yang menelannya hidup-hidup. Bagi umat Kristian, mereka mengenalinya dengan kisah “Jonah and The Whale.” Kisah bagaimana Nabi Yunus AS begitu marah dengan kaumnya yang degil dan ingkar sehingga baginda sendiri meninggalkan kaumnya. Apabila azab Allah SWT dilihat semakin hampir, maka kaum Nabi Yunus AS segera beriman dan bertaubat kepada Allah SWT sedangkan Nabi Yunus AS sendiri telah meninggalkan mereka. Untuk memberi peringatan kepada Nabi Yunus AS, Allah SWT telah mengarahkan supaya seekor ikan besar menelan baginda hidup-hidup ketika baginda sedang belayar meninggalkan kaumnya di Ninawa.

Allah SWT memelihara rasul-Nya di dalam perut ikan besar tersebut. Baginda yang menyedari kesilapannya meninggalkan perintah Allah SWT dengan segera memohon keampunan kepada Allah SWT dengan bersungguh-sungguh, menangis dan berzikir selama berada di dalam kegelapan perut ikan besar tersebut. Allah SWT mengampunkan baginda dan dikeluarkan hidup-hidup setelah dimuntahkan oleh ikan besar tersebut di tepi pantai. Kisah baginda mengajar kita supaya jangan lari dan putus asa daripada perintah Allah SWT. Sebagai seorang rasul, baginda terus ditegur oleh Allah SWT jika melakukan kesilapan kerana salah satu sifat rasul itu adalah bersifat maksum yakni terpelihara daripada dosa.

Kisah sejarah Nabi Zakaria AS pula mengingatkan kita bahawa Allah SWT berkuasa memberi rezeki kepada sesiapa yang dikehendaki-Nya, tidak kira cepat atau lambat, bahkan boleh juga terjadi di luar kebiasaan. Ini seperti Nabi Zakaria dan isterinya yang tidak dikurniakan zuriat sehingga usia kedua-duanya telah lanjut. Doa Nabi Zakaria AS diperkenankan Allah SWT dan isterinya mengandung walaupun usia kedua-duanya hampir seabad. Mereka dikurniakan seorang anak lelaki iaitu Nabi Yahya AS yang soleh dan meneruskan perjuangan dakwah bapanya. Perkara tersebut bukanlah pertama kali berlaku, sebelum itu, Sarah AS, isteri Nabi Ibrahim AS, dikurniakan seorang anak lelaki iaitu Nabi Ishak AS walaupun kedua-duanya telah lanjut usia.

Sekali lagi, tiada apa yang mustahil dengan kuasa Allah SWT. Kelahiran Nabi Isa AS tanpa bapa oleh Maryam AS adalah salah satu bukti nyata bahawa Allah SWT maha mencipta. Maryam AS adalah seorang wanita suci yang kuat beribadat dan berada dalam jagaan Nabi Zakaria AS. Apa yang hendak dihairankan sedangkan Nabi Adam AS diciptakan oleh Allah SWT tanpa seorang bapa mahupun ibu? Allah SWT sendiri menjelaskan bahawa penciptaan Nabi Isa AS adalah sama seperti penciptaan Nabi Adam AS, diciptakan daripada tanah dan diperintahkan, “Jadi!” maka jadilah.

Perihal tentang Nabi Isa AS amat berbeza antara ajaran al-Qur’an dengan kepercayaan umat Kristian terutamanya dalam hal ketuhanan, kerasulan dan penyaliban. Al-Qur’an menentang keras fahaman Triniti yang dipercayai oleh umat Kristian yang mendakwa bahawa Tuhan itu satu tetapi terdiri daripada tiga individu termasuklah Nabi Isa AS. Al-Qur’an menafikan penyaliban Nabi Isa AS berlaku ke atas baginda, tetapi baginda diselamatkan oleh Allah SWT dengan diangkat kepada-Nya. Al-Qur’an menafikan Nabi Isa AS adalah anak Tuhan, tetapi baginda adalah seorang rasul utusan Allah SWT kepada bangsa Bani Israel ketika itu. Akan tetapi, umat Islam dan umat Kristian mempercayai bahawa Nabi Isa AS atau Jesus akan diturunkan semula ke bumi sebelum hari kiamat nanti. Umat Islam percaya bahawa penurunan baginda sebelum hari kiamat bertujuan untuk memimpin umat Islam ketika itu dengan perlaksanaan syariat Nabi Muhammad SAW.

Kisah sejarah atau sirah Nabi Muhammad SAW sebagai penghulu dan penutup sekalian para nabi dan rasul sarat dengan pengajaran. Daripada awal kelahirannya, zaman kanak-kanaknya, zaman dewasanya, zaman pengutusannya, zaman dakwah di Makkah dan zaman kehidupan baginda di Madinah sehingga pengakhiran hayat baginda selama 63 tahun penuh dengan pengajaran hidup di samping kehidupan baginda bersama para sahabat RA. Setiap tindak tanduk baginda, percakapan baginda dan sifat baginda adalah contoh dan hukum yang perlu diikuti sesuai dengan firman Allah SWT di dalam al-Qur’an bahawa pengutusan baginda adalah sebagai rahmat bagi sekalian alam dan bertujuan untuk menyempurnakan akhlak umat manusia.

Selain kisah sejarah para nabi dan rasul yang diceritakan kisahnya secara panjang lebar dan berulang kali di dalam al-Qur’an, terdapat juga beberapa orang nabi dan rasul dalam kalangan 25 orang yang wajib diketahui tersebut tidak diceritakan secara terperinci mengenai kisah mereka di dalam al-Qur’an seperti Nabi Idris AS, Nabi Ishak AS, Nabi Ya’akub AS, Nabi Zulkifli AS, Nabi Ilyas AS dan Nabi Ilyasa’ AS. Walau bagaimanapun, mereka dinyatakan sebagai seorang nabi yang benar, soleh dan penyabar.

Hayatilah kisah sejarah perjuangan para nabi dan rasul yang diceritakan di dalam al-Qur’an. Mereka adalah generasi manusia terbaik yang wajib dijadikan contoh tauladan sepanjang zaman. Pelbagai aspek kehidupan manusia terkandung dalam setiap kisah para nabi dan rasul yang boleh dijadikan pengajaran. Surah asy-Syu’ara’ adalah antara surah yang menceritakan perihal ramai para nabi dan rasul dan umat-umat mereka dalam satu surah.


Srikandi Melayu Yang Memenggal Kepala Raja Agung Orang Thai

Siapa bilang bahawa gadis Melayu ialah gadis yang lemah dan menurut perintah sahaja? Nah, ini ada sebuah kisah yang bakal membuka mata kalian, tentang satu susuk tubuh yang harus dibanggakan oleh kita seluruh umat Melayu. Adruja Wijayamala Singa namanya, bangsanya Melayu, agamanya Islam. Sematkan dalam kepala kalian.

Adruja itu sendiri adalah sebutan yang dipendekkan daripada perkataan “aadhi raja” yang membawa maksud raja yang besar, mulia, tinggi darjat, yang utama, terbaik malah membawa maksud pemuka pasukan perang. Wijayamala pula membawa maksud bunga seroja sakti yang berdasarkan mitologi konon mampu menghidupkan orang yang sudah mati. Singa pula sudah tentu kita semua tahu mengenai raja haiwan ini. Berani, gagah dan perkasa.

Seperti namanya, Adruja membuktikan bahawa dia adalah seorang raja mulia yang sangat sakti dalam mempertahankan negara, bangsa dan agama dan dalam masa yang sama seberani, segagah dan sehebat sang singa. Ini kisah bagaimana anak kepada Sultan Muhammad atau Raja Sang Tawal yang memerintah sebuah kerajaan bernama Melayu bernama Malayur yang terletak di kawasan sekitar Segenting Kra, keturunan Maharaja Srivijaya daripada dinasti Mauli iaitu Srimat Trailokyaraja Maulibhusana Warmadewa.

Seperti nenek moyangnya, Adruja bakal memahat sejarah sebagai seorang pembela yang terhebat dalam sejarah Melayu itu sendiri. Ini kisah perseteruan antara Adruja dan juga Rama Khamhaeng, seorang raja kejam lagi zalim dari bumi Thailand yang tidak habis-habis cuba melanggar semenanjung Tanah Melayu sebelum dia menemui lawannya yang paling setimpal!

Gadis ini dilahirkan pada zaman Kerajaan Sukothai yang acap kali menyerang Malayur. Pada usia yang kecil lagi, Adruja menunjukkan bahawa beliau bakal seorang srikandi yang hebat. Menunggang kuda dan memanah serta aktiviti lasak lain seperti bermain senjata seperti kelewang sudah mengalir dalam setiap saraf darahnya. Tetapi jangan risau, sisi keindahan seorang hawa masih lagi tertanam disebalik peribadi seorang panglima yang dimilikinya. Kononnya, Adruja amat menyukai wangian kayu cendana yang telah dicampurkan ke dalam minyak wangi yang diperbuat daripada bunga melur.

Namun demikian, Adrujha dikatakan bujang sehingga akhir hayatnya. Ini mungkin berikutan tentang cabarannya kepada sesiapa sahaja yang mahu memperistierikannya, harus menewaskan dirinya dalam pertarungan satu lawan satu. Sehingga kini, kita boleh beranggapan bahawa oleh kerana Adruja sendiri tidak mempunyai suami, mungkin tidak ada mana-mana lelaki yang mampu mengalahkannya dalam pertempuran satu lawan satu sepanjang usianya.

Apabila usianya meningkat belasan tahun, maka Adruja dikatakan sering mengikuti ayahnya ke medan perang. Adruja selalu diberi amanah untuk membawa panji kibaran Malayur dalam peperangan melawan Sukothai. Selain itu, Adruja juga beperanan memberi rawatan kepada tentera-tentera ayahandanya yang tercedera dalam medan perang.

Terdedah tentang perang sejak usia remaja, meskipun bergelar seorang wanita, Adruja mula membuka mata betapa negaranya sedang di ambang kemusnahan. Perunduran demi perunduran yang berpunca daripada ketidakmampuan melawan serangan Sukothai membuatkan dia bertekad untuk menubuhkan pasukan khasnya sendiri demi melawan Sukothai yang terdiri daripada kaum wanita. Kerana sayangkan anakandanya, maka Sang Tawal terpaksa memperkenankan permintaan Adruja.

Pada asalnya, Adrujha menghampiri anak dara yang belum kahwin, namun semuanya ditolak. Maka datangnya pula pada para janda muda yang telah kematian suami mereka di medan perang akibat berperang dengan Sukothai. Maka bersetujulah mereka untuk menyertai pasukan yang ditubuhkan oleh Adruja.

Selepas merasakan bahawa latihan yang dijalankan ke atas pasukan itu cukup untuk membolehkan mereka turun berperang, maka Adruja pun menghadap Raja Sang Tawal yang ketika itu sedang sibuk bermesyuarat dengan panglima-panglima perang. Lantas ketika itu, Raja Sang Tawal diajak bersama para panglima perangnya ke tingkap istana, untuk memperkenalkan para ahli pasukannya.

Namun oleh kerana pasukan itu dianggotai oleh kaum wanita, maka ada panglima yang memperkecilkan kemampuan mereka. Ini memaksa Adruja sendiri naik amuk lalu menarik salah seorang daripada kumpulan panglima itu menghadap tingkap, lalu Adruja memberikan arahan kepada salah seorang anak buahnya dari bawah istana supaya memanah panglima tersebut. Anak panah itu dikatakan hanya beberapa inci sahaja daripada memamah wajah panglima membuatkannya seluruh isi bilik itu tergamam. Apa yang dilakukan oleh Adrujha membuatkan para panglimanya terpaksa akur.

Dugaan pertama yang melanda pasukan janda yang dinamakan sebagai Sriwijayamala itu ialah serangan ke atas salah satu daripada kampung di bawah Mayaur sendiri. Ini memaksa Adruja mengerahkan pasukan Sriwijayamala terus bersama Adruja, menggempur sendiri pasukan pembuat kacau itu. Berkat kepimpinan Adruja, akhirnya pasukan tersebut berjaya menang ke atas pasukan pembuat kacau dari Sukothai itu. Khabar kemenangan Adruja mula masyur ke seluruh Malayur dan sampai ke telinga Raja Sang Tawal.

Ram Khamhaeng pula terbakar mendengarkan khabar bahawa tiada seorang pun tentera Sukothai yang terselemat selepas dikalahkan oleh kaum wanita. Dendamnya semakin membara lalu dikerahkan tentera untuk melanggar Malayur buat kali kedua.

Asalnya, Sang Tawal tidak membenarkan Adruja dan pasukannya untuk turut sekali dalam peperangan. Namun, legenda mengatakan tentang kemunculan seorang lelaki tua yang menggalakkan Adruja menyelinap keluar dari kota. Dihadiahkan kepada Adruja sebuah tasbih untuk dipakai ketika turun ke dalam medan perang.

Di medan perang, segala pasukan bergajah Siam Sukhothai sedang meredah dan merempuh apa sahaja di hadapan mereka. Orang dan kuda habis dibelit dengan belalai, dipijak dengan kaki atau dirodok oleh gading gajah. Adruja sendiri menjumpai Rama Khamhaeng yang sedang berada di atas sebuah gajah. Raja agung Siam itu berjaya dijatuhkan dari atas gajahnya lalu kepalanya ditebas oleh pasukan Adruja. Ketika itu, pasukan Siam tergamam melihatkan apa yang sudah berlaku pada raja mereka lalu membuatkan mereka menyerah kalah mereka dalam peperangan.

Peristiwa hebat ini berlaku ketika 1317 Masihi.

Dipendekkan cerita, serangan bertali arus dari pewaris Rama Khamhaeng, iaitu Loethai, maka jatuhlah Malayur dan Raja Sang Tawal pun berundur sehingga ke Sanjura inilah, Raja Sang Tawal telah mengarahkan supaya dibina sebuah kota untuk dijadikan sebagai pusat pemerintahan yang baharu pemerintahan beliau.

Raja Sang Tawal juga telah menganugerahkan sebuah negeri kepada Adruja sebagai mengenang jasa puteri kesayangannya itu yang telah berperang demi tanah air serta menebas kepala Raja Rama Khamhaeng. Negeri tersebut diberi nama Serendah (Seri Indah) Sekebun Bunga atau nama lainnya, Kisaran Payung. Beliau digelar Cik Siti Wan Kembang. Lama-kelamaan, gelaran tersebut telah menjadi satu gelaran rasmi bagi semua raja perempuan yang memerintah negeri tersebut. Hari ini, kita semua mengenali Adruja Wijayamala Singa sebagai Cik Siti Wan Kembang yang pertama yang memerintah bumi Kelantan.

Negeri yang diperintah oleh Adruja menjadi semakin maju sehingga ia dikunjungi oleh seorang pengembara Islam yang terkenal dalam sejarah iaitu Ibnu Battuta. Beliau telah singgah di Kuala Krai pada 1345 Masihi dan ketika itu, dan telah menghadap seorang raja perempuan yang beragama Islam merujuk kepada Adruja. Kejelitaan yang dimiliki oleh Adruja disamakan dengan kejelitaan puteri Turki dan baginda sendiri bertutur dalam Bahasa Turki ketika bercakap dengan Ibnu Battuta.

Bahkan, kaum perempuan di kerajaan yang diperintah oleh Adruja dikatakan sangat gagah, cekap menunggang kuda dan mampu memanah seperti seorang lelaki taranya. Saudari kandung Adruja iaitu Puteri Chandana dikahwinkan dengan pemerintah kerajaan Samudera-Pasai iaitu Sultan Malikul Zahir I.

Namun demikian, Adruja dikatakan membujang sehingga akhir hayatnya. Ada cerita menarik mengenai hayat bujangnya. Keunggulannya dalam peperangan pada tarikh 1317 Masihi telah tersebar ke seluruh alam Melayu. Maka berduyun-duyun putera raja cuba melamar baginda. Lagi-lagi kejelitaan yang dimilikinya merupakan sebuah pakej bonus. Namun semuanya diberi syarat bahawa dia hanya akan berkahwin dengan putera raja yang mampu mengalahkannya dalam pertempuran. Tiada siapa yang berani berbuat demikian kerana kegerunan akan kehebatan dan kegagahannya.

Namun sampai satu detik dalam hidupnya, baginda merasakan perlunya seorang teman. Baginda telah meminta Pateh Jina, seorang pembesar kerajaan ayahandanya yang mahir melukis untuk mengembara ke serata alam Melayu untuk melukis potret putera-putera raja seluruh alam Melayu. Bertahun lamanya Pateh Jina mejelajah kerajaan-kerajaan sekitar alam Melayu dan beliau telah berjaya melukis 99 potret putera raja, akhir sekali beliau berangkat ke Samudra dan melukis potret putera raja yang ke-100.

Putera tersebut bernama Raja Muda Abdul Jalil, putera kepada Al Mulikuz Zahir II dari Samudera Pasai berpangkat dua pupu baginda. Adruja telah jatuh hati sekilas menatap potret Raja Muda Abdul Jalil. Asalnya mereka berdua bakal berkahwin namun jodoh tidak kesampaian apabila ada urusan peperangan dengan kerajaan lain yang harus diuruskannya.  Maka tersebutlah seterusnya dalam sejarah betapa srikandi teragung dalam sejarah Melayu tidak berkahwin sehingga akhir hayatnya.

Sesungguhnya semangat perjuangan Adruja Wijayamala Singa adalah patut dikenang oleh kita semua. Baginda tidak pernah gentar dalam mempertahankan agama, bangsa dan tanah air. Biar bergadai nyawa sekalipun, baginda tidak sanggup melihat anak bangsa baginda dijajah oleh bangsa asing. Kita semua haruslah mempunyai semangat itu dalam diri kita. Biar putih tulang, jangan putih mata!

Bacaan Lanjut:

Nisriwani Yahaya & Syed Zulflida (2003) 101 Puteri Dunia Melayu: Sejarah Dan Legenda. Jabatan Muzium Malaysia.

Abdul Halim Bashah (1993) Wali Songo Dengan Perkembangan Islam Di Nusantara: Satu Kajian. Al-Kafilah Enterprise

Wan Salleh Wan Ibrahim & Nik Hassan Shuhaimi Nik Abdul Rahman (2011) Malay- Islamic Historiography Behind Kelantan’s Kampung Laut Mosque Construction. World Congress For Islam History And Civilization: Islamic Art.


Kudeta Menggulingkan Kerajaan Demi Negara Palestine Yang Baru

Nak tergelak baca helaian risalah sebuah pergerakan agama semasa pulang dari solat Jumaat minggu lepas yang menyeru tentera melakukan kudeta atau rampasan kuasa untuk menggerakkan tentera setiap negara untuk menyerang dan membebaskan Palestin sepenuhnya atas alasan kepimpinan setiap negara terlalu lemah untuk bertindak. Walaupun idea tersebut kelihatan bagus dan menaikkan lagi sentimen romanticisme berkenaan jihad, isu kekhalifahan dan Palestin, hakikatnya idea sebegini tidaklah seindah seperti yang disangka ramai orang.

Kudeta bukanlah perkara asing dalam sejarah manusia. Ini dibuktikan dengan tindakan seorang jeneral tentera Yahudi bernama Zimri atau Zambri merampas kuasa pemerintahan kerajaan dengan membunuh rajanya, Raja Elah dan seluruh kaum kerabatnya pada 876 Sebelum Masihi. Namun, Zimri tidak bertahan lama menduduki takhta dan hanya bertahan selama tujuh hari kerana pihak tentera memilih Omri sebagai pengganti Elah dan menolak Zimri sebagai pemerintah mereka. Lalu baginda mengambil keputusan membunuh diri untuk mengelak rampasan kuasa yang dilakukan Omri. Bagi yang meminati sejarah Rom, pasti sedar tindakan Julius Caesar merampas kuasa daripada Senat dan mengisytiharkan dirinya sebagai diktator Rom. Bagi yang mengkaji sejarah Islam, anda pasti sedar tindakan jeneral Bani Abbasiyyah, Abu Muslim al-Khorasani yang menyerang Damsyik pada 751 Masihi dan membunuh seluruh Bani Umayyah bagi membantu Abu Abbas al-Saffah bergelar khalifah pertama Bani Abbasiyyah.

Tentang soal kudeta, mengapa saya berkeras menentang? Rampasan kuasa atau kudeta merampas hak asas rakyat yang dijamin dalam Perlembagaan atas nama keselamatan. Dan ini bukan sesuatu yang asing di mana tentera yang naik menahan pemimpin kerajaan, aktivis politik atau mana-mana individu berpengaruh yang dirasakan menjadi ancaman keselamatan kepada negara pada ketika itu. Selain penahanan, junta tentera yang terlibat membentuk kerajaan baru dan menghentikan perlaksanaan hak yang dijamin dalam perlembagaan dan undang-undang seperti kebebasan bersuara dan kebebasan untuk berhimpun. Makanya, apa yang kita lakukan selama ini tanpa segan-silu seperti mengumpat, menghina dan memfitnah boleh saja dihentikan dalam sekelip mata dan kita boleh saja ditahan, dibicarakan di mahkamah dan mereput dalam penjara. Dan ini bukan sesuatu yang patut dipandang main-main.

Semasa Abdel Fattah al-Sisi merampas kuasa daripada presiden Mesir, Mohammad Morsi dan menlantik Adly Mansour sebagai presiden sementara, berapa ramai ahli Ikhwanul Muslimin ditahan dan dibicarakan atas dakwaan-dakwaan yang kurang munasabah daripada Morsi, mursyidul am, Mohammad Badie sehinggalah ahli-ahli biasa. Dan selain ahli Ikhwan, krew berita Al-Jazeera, Peter Greste, Mohamed Fahmy dan Baher Mohamed ditahan dan dibicarakan atas dakwaan menyebarkan berita palsu dan berkolaborasi dengan Ikhwanul Muslimin. Pada tahun 2014 pula, lebih 100 tokoh dan aktivis politik berpengaruh Thailand dipanggil pihak junta untuk tujuan siasatan termasuk Perdana Menteri Thailand ketika itu, Yingluck Shinawatra.

Selain penafian hak menurut perlembagaan dan undang-undang, rampasan kuasa atau kudeta juga boleh menyebabkan negara kembali ke belakang sekurang-kurangnya untuk beberapa tahun. Ya, jika mengikut teori, negara-negara diktator ini boleh saja menjana ekonomi mereka ke arah lebih baik kerana tidak ada halangan dari kerenah birokrasi untuk membawa negara ke hadapan. Dan mereka boleh saja memberi panduan dan nasihat yang baik kepada pemerintah. Namun, tindakan sebegini boleh menyebabkan berlakunya penyalahgunaan kuasa dan gejala rasuah berleluasa dalam negara. Ini kerana kelompok sebegini boleh saja mengambil kesempatan daripada penggunaan kuasa yang wujud angkara kudeta sama ada untuk mengkayakan diri sendiri atau membina rangkaian penyokong junta yang setia kepada junta.

Trend sebegini dilihat jelas berlaku bukan saja semasa hari-hari awal al-Sisi tetapi berlaku sejak zaman Gamal Abdel Naser lagi. Khaled Fahmy, ketua bahagian sejarah, Universiti Amerika di Kaherah menyifatkan pembabitan tentera dalam sektor ekonomi Mesir dianggap ekonomi kelabu kerana ia tidak tertakluk kepada inkuiri Parlimen dan jabatan audit Parlimen tidak ada kawalan atau sebarang pengetahuan berkenaan sektor tersebut. Berdasarkan rekod, Nasser memberi ganjaran kepada pegawai-pegawai tentera yang setia dengan memberikan mereka jawatan di peringkat kementerian atau di peringkat wilayah. Sementara pada era Anwar Sadat dan Hosni Mubarak pula, pegawai-pegawai tentera diberi ganjaran perlantikan dalam sektor perkhidmatan sementara pegawai polis pula diberi perlantikan politik sebagai ganjaran. Sementara bekas presiden Indonesia, Suharto pula menubuhkan beberapa yayasan yang dikawal tentera dan ahli keluarganya untuk mencuri duit negara sehingga mencecah hampir $570 juta. Sebagai ganjaran, mereka diberikan saham dalam syarikat-syarikat penting Indonesia tanpa perlu membayar satu sen pun.

Tapi sebab paling mudah saya menentang rampasan kuasa atau kudeta ialah jumlah nyawa yang terkorban. Semua tahu, bila mana pihak tentera melancarkan rampasan kuasa dan mereka datang dari pelbagai lapisan masyarakat. Sama ada mereka tentera yang setia kepada kerajaan sebelumnya, aktivis dan penggiat politik atau rakyat biasa, ramai akan keluar di jalanan dan membangkang gerakan ini sekeras-kerasnya. Dan bila mana ia jadi pertumpahan darah, ia akan mencetuskan lebih banyak kekacauan dan huru-hara dalam negara tersebut.

Contoh paling mudah, serbuan tentera ke atas penunjuk perasaan di Dataran Rabaa al-Adawiyah yang mengorbankan lebih 538 orang mengikut statistik rasmi Kementerian Kesihatan Mesir. Namun laporan rasmi pertubuhan hak asasi manusia, Human Rights Watch mendedahkan 817 atau 1000 orang terbunuh dalam insiden tersebut. Pihak Human Rights Watch dalam laporannya menyelar pendekatan keras kerajaan kudeta dalam menangani demonstrasi penyokong pro-Morsi dan anti-kudeta serta menyifatkan insiden tersebut pembunuhan penunjuk perasaan paling besar dalam sejarah. Di Giza pula, lebih 200 orang terbunuh di mana kebanyakan mayat dalam keadaan menyayat hati iaitu terbakar dan penuh dengan lubang peluru. Sementara di Turki pada tahun lepas, 300 orang terbunuh dalam cubaan rampasan kuasa tentera untuk menyingkirkan presiden Turki, Recep Tayyip Erdogan. Walaupun tentera mengatakan mereka melakukannya untuk menyelamatkan kerajaan dari menjadi era diktator seperti mana yang dilakukan pada 1807-1808, 1912, 1913, 1960 dan 1980, tetapi hasrat mereka ditentang ramai rakyat Turki. Erdogan menyifatkan kelompok perampas kuasa tidak mendapat mandat rakyat Turki yang menentang keras cubaan kudeta ini.

Siapa yang tidak mahu Palestin kembali merdeka dan di bawah penguasaan orang Islam. Ia menjadi impian semua orang Islam di dunia. Tetapi untuk membebaskannya dengan cara sebegini bukanlah solusinya. Boleh saja kudeta digerakkan dan ketumbukan askar boleh digerakkan untuk melakukannya. Tetapi apa pula nasib rakyat yang ditinggalkan tatkala terlalu beria-ia melaksanakan misi suci ini? Dan apakah si penulis tidak mengambil kira kesan jangka pendek, sederhana dan panjang jika kudeta tetap diteruskan pada agama, bangsa dan negara? Dan jika melihat kepada keadaan negara Islam hari ini, kita masih lagi lemah di mana negara-negara masih lagi bermusuhan antara satu sama lain. Tak perlu lihat jauh, lihat saja sekatan dikenakan kuartet negara Arab, Arab Saudi, Mesir, Bahrain dan Emiriah Arab Bersatu (UAE) ke atas Qatar kerana Qatar dianggap berkolaborasi dengan pertubuhan pengganas. Arab Saudi pula bergelut dengan Iran berkenaan soal hegemoni Semenanjung Tanah Arab terutama di Teluk Parsi. Dan apakah si penulis lupa ada sesetengah negara ini punya hubungan baik dengan Israel dan katalah ekspedisi ini tetap dijalankan, apa peluang sesetengah negara ini boleh menikam ketumbukan tentera dari belakang? Adakah si penulis lupa akan kisah Iran-Contra di mana Israel menjual senjata kepada Iran sebagai tukaran kepada pembebasan tujuh tebusan warga Amerika yang ditahan Hizbullah pada 80-an? Dan sebagai tukaran, pihak Amerika sedia menggantikan senjata Israel dan menjual kepada mereka, hasil jualan pula diagihkan kepada kumpulan-kumpulan anti-Sandinista di Nicaragua? Atau si penulis lupa tindakan Israel mahu berunding dengan Arab Saudi untuk memperkuat hubungan ekonomi dua hala selain sokongan moral mereka kepada Arab Saudi dalam sekatan Qatar? Belum campur lagi pergantungan keterlaluan negara-negara Arab kepada Barat dalam soal ekonomi atau sesetengah tokoh membiarkan diri mereka jadi boneka dalam permainan perebutan kuasa? Terlalu banyak perkara yang perlu dipertimbangkan sebelum langkah radikal sebegini dipertimbangkan.

Jika si penulis benar-benar mahu berjuang membebaskan Palestin, sebenarnya terdapat banyak cara yang boleh digunakan untuk menekan pihak Israel. Bagi para pemerintah terutama yang ada hubungan baik dengan Barat, mereka boleh saja memanfaatkan hubungan tersebut dengan menyuarakan bantahan atau kebimbangan berkenaan isu Palestin. Dan dari hubungan baik ini, mereka boleh saja membina rangkaian pelobi mereka sendiri agar isu-isu berkenaan umat Islam seperti Palestin jadi tumpuan negara tersebut. Bagi individu berpengaruh seperti artis, sasterawan, cendekiawan dan usahawan, mereka boleh saja melakukan Boikot, Keluarkan Pelaburan Saham dan Sekatan (Boycott, Divestment dan Sanction/BDS) sebagai menyambut usaha memaksa Israel menghentikan semua aktiviti penjajahan dan kezaliman ke atas warga Palestin. Inisiatif BDS yang dilakukan ini amat membanggakan kerana ia memberi pukulan keras kepada status ekonomi Israel. Menurut satu laporan, sekiranya Israel berterusan dikenakan BDS, ia boleh menyebabkan kerugian $47 billion untuk jangka masa panjang. Bagi pengguna juga, BDS boleh dilaksanakan dengan memulaukan mana-mana produk yang mempunyai kaitan dengan Israel. Bagi penulis, aktivis dan wartawan, perjuangan menceritakan kisah sebenar Palestin dari kesengsaraan penduduk di Tebing Barat dan Gaza hinggalah kolaborasi pihak berkuasa Palestin dan Israel dalam memusnahkan penentangan penjajahan rejim patut diteruskan. Selama ini, masyarakat dibutakan dengan laporan-laporan yang bersifat bias, palsu dan menggambarkan rejim sebagai mangsa. Sebagai penulis, wartawan atau aktivis, cerita-cerita sebegini harus dibanteras dan diterangkan semula bagi membolehkan penduduk dunia mengenali sisi sebenar Palestin dan sisi gelap Israel yang tidak diketahui. Namun paling penting, doa dan sokongan padu tidak harus dilupakan. Siapa tahu, pada hari yang dijanjikan, Baitulmaqdis dan Palestin kembali ke tangan umat Islam sementara Israel hanyalah nota kecil dalam lipatan sejarah dengan syarat ummah kembali bersatu di bawah panji tauhid.

Sumber:


Astromining – Impian Sains Masa Depan

Apabila pokok terakhir ditvmbangkan, ikan terakhir dimakan, sungai terakhir diracvn, pada waktu itulah kalian akan sedar yang kalian tidak boleh makan duit. Pepatah itu disebut seorang asli Amerika yang diabadikan H. Wasserman dalam bukunya America Born and Reborn (1983). Perjuangan orang asli yang menentang pendudukan kulit putih sebenarnya sangat lama. Namun selepas beratus-ratus tahun, tiada apa yang dicapai selain daripada integrasi dan asimilasi bersama bangsa dilawan dulu.

Pokok masih lagi ditvmbangkan. Ikan masih lagi dimakan. Sungai masih lagi digeledah. Dan semua aktiviti tersebut dilaksanakan dengan pengurusan tidak bertanggungjawab. Penjarahan hasil bumi berterusan dari masa ke semasa. Dari dahulu hingga sekarang, air dan udara kekal sebagai sumber alam paling berharga sampai tidak ternilai. Namun kedua-duanya masih dicemarkan perindustrian yang tanpa henti membaiki kualiti hidup manusia.

Namun perindustrian ini mempunyai jangka hayat. China sudah mula berpaling daripada arang batu untuk menggunakan gas asli. Industri minyak pun semakin kurang penyertaannya dengan kedatangan dan populariti kereta-kereta elektrik. Dalam masa beberapa dekad, entah-entah sumber minyak akan beransur-ansur menjadi seperti teknologi stim. Andainya perkara tersebut tidak berlaku, rizab sedia ada pun kian berkurangan dengan populasi global sentiasa bertambahan.

Bayangkan pula jika semua sumber alam penting kering digunakan. Realiti tersebut semakin menghampiri. Minyak dan gas asli dipercayai boleh digunakan sehingga tahun 2050-2100 tertakluk kepada permintaan semasa. Arang batu pula mungkin boleh dilombong sampai tahun 2200. Setelah diberikan satu lembah emas, manusia telah mencari satu lagi lembah emas. Sekarang ini apabila lembah emas semasa dijarah sepenuhnya, lembah emas mana pula yang akan diperginya?

Sudah tentunya di luar langit. Perlombongan angkasa merupakan takdir yang tidak boleh ditolak. Sebaliknya, kegiatan tersebut hanya meniti denai masa untuk direalisasikan. Selama ini realiti ini tidak menjadi atas kos yang terlalu mahal. Pendaratan Bulan pada tahun 1969 pun telah menelankan perbelanjaan sebanyak AS$600 bilion (nilai kini), suatu jumlah yang begitu besar (Mishkin, 2019). Kos untuk kembali ke Bulan bagi melengkapkan misi 2024 pula hanya sekitar AS$20-30 bilion sahaja (Bartels, 2019).

Tidak lama lagi, angka akhir akan susut dan susut sehinggalah mencapai kos paling ergonomik. Namum begitu, misi-misi ini mendaratkan manusia di luar angkasa. Walaupun teknologi sudah maju, kekangan biologi masih lagi sama. Manusia tidak boleh terlalu lama terdedah di angkasa, bermakna misi angkasa akan lebih menguntungkan jika menggunakan robot. Dengan industri robotik semakin maju, nampak sangat peluang perlombongan angkasa semakin cerah.

Gabungan teknologi komputer, robotik dan aeroangkasa memangkinkan sebuah lombong yang jika berjaya akan mencetuskan revolusi saintifik tidak pernah dicapai sesiapa. Namun persoalannya, seberapa banyak keuntungan boleh dijana? Antara Marikh dan Musytari terdapat suatu lingkaran yang dipenuhi batu.

Hampir setiap batu-batu ini mempunyai platinum dalam jumlah yang tidak pernah dilombong di Bumi. Dan lingkaran ini mempunyai lebih daripada dua juta asteroid yang terdiri daripada emas, besi dan nikel. Salah satu asteroid yang menggamit perhatian ialah Psyche 16, yang dibawah permukaan logamnya ialah emas dan platinum. Jika asteroid ini dijarah sehabis-habisnya, setiap orang di Bumi ini boleh diisytiharkan hartawan dengan aset berbilion (Pettit, 2019). Dan NASA sebenarnya sedang merancangkan pengembaran ke sana pada tahun 2022.

Kos berbilion dan bertrilion tidak perlu diendahkan pun dengan jurang keuntungan terlalu besar. Lingkaran Asteroid itu sendiri dikatakan mempunyai nilai sebanyak AS$700 quintilion (7 diikuti 20 kosong). Penjarahan lingkaran ini boleh memberikan AS$100 bilion kepada setiap orang di Bumi (Biggs, 2013).

Buat masa sekarang, hanya sumber-sumber dikenali sahaja yang dinampak. Penjelajahan yang diimarahkan NASA ini sangatlah penting untuk menemui sumber-sumber baharu. Dan dengan angkasa yang terbentang begitu luas, tidak pelik pun jika wujud unobtanium dan vibranium untuk menjana kuasa perindustrian. Mungkin dengan elemen-elemen dikenali ini yang boleh dicampurkan sampai terjadinya sumber bahan api baharu.

The sky is the limit nampaknya sudah tidak betul. There is no limit. Ekonomi angkasa bakal bermula.

Sumber:

Bartels, M. (2019, June 14). NASA Chief Says Returning Astronauts to the Moon Could Cost $30 Billion. Retrieved from https://www.space.com/nasa-moon-2024-return-cost-revealed.html

Biggs, B. (2013, June 1). The $700 quintillion Asteroid Belt. Retrieved from https://www.spaceanswers.com/news/the-700-quintillion-asteroid-belt/

Mishkin, S. (2019, July 19). The Apollo Moon Landing Cost the Equivalent of $600 Billion. Here’s Why That Was A Bargain. Retrieved from https://money.com/apollo-11-moon-mission-cost/

Pettit, H. (2019, June 26). Giant golden asteroid contains heavy metals to make everyone on Earth a billionaire – and NASA is heading there in 2022. Retrieved from https://www.thesun.co.uk/tech/9378480/giant-golden-asteroid-psyche-61-billionaire-nasa-2022/